Sarawak bayar pampasan RM13.8juta

SIMANGGANG: Kerajaan Sarawak membayar pampasan berjumlah RM13.8 juta kepada pemilik tanah bagi tujuan perlaksanaan Projek Jalan Utama Kedua di Bahagian Sri Aman.

Daripada jumlah tersebut katanya, sejumlah RM1,161,709.06 juta cek pampasan diserahkan kepada 37 pemilik tanah di sini pada Simposium Usahawan Kontraktor Siri ke-13 Bahagian Sri Aman yang berlangsung di sini, semalam.

Pampasan tersebut disampaikan Menteri Muda Pembangunan Usahawan dan Perusahaan Kecil Perindustrian dan Sederhana, Datuk Mohd. Naroden Majais selaku mewakili Timbalan Ketua Menteri, Datuk Amar Awang Tengah Ali Hasan.

“Bayaran pampasan berkenaan melibatkan sejumlah 332 lot tanah dengan jalan sejauh 51 kilometer dibina kerajaan di bawah Projek Jalan Utama Kedua di kawasan Bahagian Sri Aman.

“Dengan adanya bayaran pampasan berkenaan, ia secara tidak langsung membuktikan bahawa Kerajaan Sarawak selama ini mengiktiraf Tanah Hak Adat Bumiputera (NCR) penduduk,” kata beliau.

Naroden pada simposium itu juga mengingatkan penduduk agar tidak mudah terpedaya terhadap cerita ‘dongeng’ kononnya Kerajaan Sarawak mahu bertindak merampas tanah NCR milik mereka selama ini.

Kata beliau, cerita ‘dongeng’ seperti itu acap kali muncul menjelang musim pilihan raya dengan tujuan utama pihak berkenaan adalah untuk mempengaruhi penduduk agar membenci kerajaan.

“Kerajaan selama ini tidak sewenang-wenangnya mahu mengambil alih tanah NCR milik penduduk kerana sebahagian daripada tujuan utamanya adalah untuk melaksana projek awam di kawasan mereka.

“Salah satu projek awam tersebut adalah pembinaan Jalan Utama Kedua Sarawak.

“Projek ini apabila siap nanti akan digunakan oleh penduduk itu sendiri dengan tanah milik mereka dapat dibangun menerusi projek lain kerajaan nanti,” kata beliau.

Tambahnya, baki tanah NCR yang sudah diambil alih kerajaan sebelum itu akan diguna untuk tujuan perlaksanaan Projek Bakul Makanan dalam negeri ini demi menampung permintaan makanan penduduk pada masa hadapan.

“Kerajaan akan memastikan permintaan makanan dalam kalangan penduduk negara kita mencukupi dan tidak bergantung sepenuhnya terhadap import makanan dari luar menerusi projek ini,” kata beliau.

Turut hadir, Menteri Muda Pembangunan Usahawan dan Perindustrian, Datuk Malcom Mussem Lamoh, Menteri Muda Kesejahteraan Komuniti, Datuk Francis Harden Hollis, Ahli Dewan Undangan Negeri (ADUN) Bukit Begunan, Datuk Mong Dagang, ADUN Lingga, Simoi Peri dan Senator Susan Chemerai Anding.

Oleh Valentine Ngumbang

See author's posts


UNIMAS koordinasi hantar pelajar IPT pulang

KOTA SAMARAHAN: Proses penghantaran pulang pelajar Institut Pengajian Tinggi (IPT) Zon Sarawak diteruskan dengan menyaksikan 62 pelajar IPT dihantar pulang ke destinasi masing-masing menggunakan empat buah pengangkutan bas, pagi semalam.

Daripada jumlah tersebut, 55 pelajar adalah dari Universiti Malaysia Sarawak (UNIMAS), Kolej iSystem dan Sarawak Skills masing-masing tiga (3) pelajar, manakala AsiaMet (1).

Pelepasan bas yang menghantar pulang pelajar IPT Zon Sarawak semalam bermula dari kampus UNIMAS dan menuju ke Simunjan, Sri Aman, Betong, Sibu, Bintulu dan Miri.

Naib Canselor UNIMAS, Profesor Datuk Dr Mohamad Kadim Suaidi sempat melawat pelajar berkenaan sebelum pelepasan dan memberi sepatah dua kata kepada pelajar mengenai keselamatan diri dan menasihatkan pelajar supaya terus akur dengan arahan yang ditetapkan.

Beliau turut meminta pelajar supaya bersabar dan tidak berputus asa sebaliknya memahami situasi negara berdepan dengan krisis wabak Covid-19 pada masa ini.

Beliau juga berharap supaya pelajar sentiasa peka dengan corak pembelajaran dalam talian yang diperkenalkan oleh hampir semua IPT di negara ini supaya tidak ketinggalan dalam pengajian masing-masing.

Sementara itu, sebelum pelajar memasuki bas yang ditetapkan, mereka (pelajar) terlebih dahulu menjalani saringan kesihatan termasuk beg yang dibawa dan bas turut disanitasi oleh Jabatan Bomba dan Penyelamat dan pegawai-pegawai UNIMAS lain.

Pegawai-pegawai Polis DiRaja Malaysia (PDRM) turut memberi penerangan kepada pelajar berkenaan berkaitan pematuhan Prosedur Operasi Standard (SOP) seperti amalan penjarakan sosial dan pemakaian topeng mulut dan hidung sepanjang perjalanan dan sebaik sampai ke destinasi masing-masing.

Pelajar berkenaan juga tidak dibenarkan melakukan sebarang perubahan tempat duduk di dalam bas atau mengubah laluan destinasi asal mereka.

Setiap bas yang terlibat dalam penghantaran pulang pelajar disertai oleh dua pemandu dan seorang Pegawai Perhubungan UNIMAS sepanjang perjalana sehingga ke destinasi yang dituju.

UNIMAS diberi tanggungjawab sebagai Koordinator untuk menyelaras pengangkutan bagi program menghantar pulang pelajar IPT Zon Sarawak ke bahagian-bahagian di Sarawak/Sabah dan Semenanjung Malaysia, selepas mereka menetap di dalam kampus sepanjang Perintah Kawalan Pergerakan bermula sejak 18 Mac 2020.

See author's posts


SABERKAS wadah penyatuan belia pelbagai kaum

BELAGA: Pertubuhan Belia Kebangsaan Bersatu Sarawak (Saberkas) diyakini akan terus relevan dalam memperjuangkan nasib golongan belia di negeri ini.

Naib Presidennya, Datuk Dr Abdul Rahman Junaidi berkata, walaupun berusia hampir 50 tahun, Saberkas kekal sebagai wadah penyatuan belia pelbagai kaum.

Sehubungan itu menurutnya, untuk memastikan Saberkas terus menjadi pilihan belia, setiap aktiviti yang dianjurkan perlu bersesuaian dengan kehendak semasa belia.

“Kita boleh adakan apa sahaja aktiviti untuk belia namun ia perlu mengikut minat dan bersesuaian dengan kehendak mereka.

“Ia penting untuk memastikan Saberkas terus kekal relevan dan menjadi pilihan belia,” katanya ketika berucap pada Mesyuarat Agung TriTahunan Saberkas Cawangan Belaga, semalam.

Dr Abdul Rahman turut melahirkan rasa bangga dengan kemampuan Saberkas peringkat cawangan yang berjaya menganjurkan mesyuarat agung tritahunan walaupun berdepan dengan pendemik Covid-19.

“Walaupun pelbagai prosedur operasi standard (SOP) perlu dipatuhi namun ia tidak menghalang mesyuarat agung tritahunan diadakan,” ujarnya.

Malah katanya, Saberkas sejak daripada penubuhannya juga telah berjaya melahirkan ramai pemimpin berkaliber.

“Ramai pemimpin yang lahir dari Saberkas kini memegang jawatan penting peringkat negeri dan persekutuan.

“Saya yakin Saberkas akan terus melahirkan lebih ramai pemimpin pada masa akan datang,” jelasnya.

Hadir sama Pengerusi Saberkas Cawangan Belaga, Datuk Liwan Lagang.

See author's posts


MMPT Bersatu sahkan keahlian Tun M terhenti

KUALA LUMPUR: Mesyuarat Majlis Pimpinan Tertinggi (MMPT) Bersatu malam Khamis lepas mengesahkan keahlian Tun Dr Mahathir Mohamad dan empat lagi terhenti serta-merta, dan mengiktiraf Perdana Menteri Tan Sri Muhyiddin Yassin sebagai pemangku pengerusi Bersatu yang sah selaras dengan perlembagaan parti itu.

Perkara itu diperincikan Setiausaha Agung Bersatu Datuk Seri Hamzah Zainudin yang turut berkata, keahlian Datuk Seri Mukhriz Mahathir, Syed Saddiq Syed Abdul Rahman, Datuk Amiruddin Hamzah dan Dr Mazslee Malik turut terhenti mengikut fasal dalam perlembagaan parti.

“Mesyuarat MPT juga mengesahkan bahawa keahlian Tun Dr. Mahathir Mohamad, Datuk Seri Mukhriz Mahathir, Syed Saddiq Syed Abdul Rahman, Datuk  Wira Amiruddin Hamzah dan Dr  Maszlee Malik terhenti secara serta-merta menurut peruntukan Fasal 10.2.2 dan 10.2.3 perlembagaan Bersatu dan tafsiran MPT berhubung terhentinya keahlian mereka adalah muktamad.

“Dalam mesyuarat tersebut, MPT mengiktiraf tugas yang digalas Tan Sri Muhyiddin Yassin sebagai pemangku pengerusi yang sah selaras dengan Fasal 16.9 Perlembagaan Bersatu, setelah peletakan jawatan Tun Dr Mahathir Mohamad sebagai pengerusi Bersatu pada 24 Februari 2020,” katanya dalam kenyataan di sini semalam.

Malam tadi Muhyiddin mempengerusikan mesyuarat MPT yang bertempat di Rumah Kelab Persatuan Alumni Universiti Malaya yang merupakan mesyuarat MPT pertama dihadirinya setelah beliau selesai menjalani kuarantin kendiri selama 14 hari yang berakhir Khamis lepas, susulan seorang pegawai yang hadir mesyuarat pasca-Kabinet di pejabatnya disahkan positif Covid-19.

Memperincikan lebih lanjut, sambil menyatakan mesyuarat berjalan dengan lancar dan penuh tertib, Hamzah berkata, MPT juga mengesahkan bahawa keputusan memuktamadkan penyertaan parti dalam Perikatan Nasional (PN) yang dipimpin Bersatu adalah bertepatan dengan matlamat, tujuan dan dasar parti.

Ia sekali gus mengesahkan bahawa keputusan untuk parti itu keluar daripada Pakatan Harapan (PH) yang telah dimuktamadkan pada mesyuarat MPT bertarikh 23 Feb lalu dan pengumuman rasmi yang dibuat oleh Muhyiddin selaku pemangku pengerusi pada 24 Feb adalah sah dan teratur.

“MPT juga menyokong dan memberikan mandat penuh terhadap kepimpinan Muhyiddin, Presiden Bersatu sebagai Perdana Menteri Malaysia Ke-8 setelah dilantik oleh Yang di-Pertuan Agong berlandaskan perlembagaan negara,” katanya.

Dalam pada itu, Hamzah berkata MPT turut memuktamadkan beberapa lagi isu pada mesyuarat malam tadi, antaranya berkenaan status pelantikan Setiausaha Agung (SUA) dengan MPT mengesahkan Datuk Wira Marzuki Yahya telah diberhentikan sebagai SUA melalui surat pemberhentian bertarikh 18 Mac dan pelantikan dirinya sebagai SUA yang baharu pada 26 Mac adalah sah dan teratur mengikut perlembagaan parti.

Selain itu, katanya MPT turut mengesahkan bahawa Kapten (B) Muhammad Suhaimi Yahya adalah Setiausaha Kerja Bersatu yang sah dan sebarang surat pemakluman yang ditandatangani oleh Setiausaha Kerja adalah terpakai secara rasmi.

Dalam kenyataan sama, Hamzah berkata parti itu merakamkan ucapan penghargaan dan terima kasih kepada mantan Pengerusi Dr  Mahathir, mantan Timbalan Presiden Mukhriz, mantan Ketua Armada  Syed Saddiq dan semua ahli MPT yang telah meninggalkan parti, atas segala sumbangan dan pengorbanan yang mereka curahkan kepada parti.

“Dengan pengesahan dan ketetapan yang telah diambil pada mesyuarat MPT semalam, saya menyeru kepada ahli dan pimpinan akar umbi untuk kekal istiqamah bersama parti demi perjuangan memartabatkan agama, bangsa dan tanah air,” katanya. – Bernama

See author's posts


BN minta tempoh hantar akuan bersumpah dilanjutkan – Ahmad Zahid

KUALA LUMPUR, 21 Nov (Bernama) — Pengerusi Barisan Nasional (BN) Datuk Seri Dr Ahmad Zahid Hamidi meminta tempoh masa dilanjutkan bagi menghantar akaun bersumpah (SD) ahli Parlimen kepada Speaker Dewan Rakyat untuk dipersembahkan kepada Yang di-Pertuan Agong.

Ahmad Zahid yang juga Presiden UMNO berkata ia susulan setakat ini belum ada rundingan rasmi antara pihaknya dengan parti politik lain bagi membentuk kerajaan Persekutuan.

“Kami ahli-ahli BN telah sepakat menghantar akuan bersumpah (SD) kepada surat yang telah dikemukakan kepada Speaker (Yang Dipertua) Dewan Rakyat mengikut tempoh yang telah diberikan sebelum 2 petang ini.

“(Namun) Kita harap Speaker Dewan Rakyat dapat memberi sedikit masa yang lebih fleksibel untuk kami mengemukakan SD setelah rundingan dibuat dengan beberapa pihak,” katanya.

Ahmad Zahid berkata demikian pada sidang media BN dengan kehadiran 26 ahli Parlimen BN termasuk beliau di Hotel Seri Pacific di sini hari ini.

Antara yang hadir ialah Timbalan Pengerusi BN Datuk Seri Mohamad Hasan, Naib Presiden UMNO Datuk Seri Ismail Sabri Yaakob, Presiden MCA Datuk Seri Wee Ka Siong, Timbalan Presiden MIC Datuk Seri M Saravanan, ahli Parlimen Pontian Datuk Seri Ahmad Maslan dan ahli Parlimen Kota Tinggi Datuk Seri Mohamed Khaled Nordin.

Mereka adalah antara 30 ahli Parlimen BN yang menang di kawasan masing-masing pada Pilihan Raya Umum ke-15 (PRU15) Sabtu lepas.

Ahmad Zahid berkata bagaimanapun dua ahli Parlimen BN dari Jelebu dan Kuala Pilah tidak hadir kerana demam.

Dalam pada itu, Ahmad Zahid mengulangi pendirian bahawa BN tidak pernah membuat perbincangan rasmi bergabung dengan Perikatan Nasional (PN) ataupun dari mana-mana parti.

“Mana-mana kenyataan yang dikeluarkan bahawa BN telah menyertai mana-mana penggabungan adalah tidak benar kerana tidak ada perbincangan terutamanya dengan PN.

“Dalam hal ini, segala keputusan jawatankuasa rundingan adalah arahan tetap dan wajib diikuti oleh ahli-ahli BN kerana kita bertanding atas tiket BN,” katanya.

Beliau juga berkata mana-mana individu yang menandatangani dokumen untuk menamakan sesiapa sahaja sebagai calon perdana menteri adalah tidak sah kerana melanggar ketetapan parti dan SD yang ditangani setiap calon BN.

Sebelum ini, beberapa pemimpin Pakatan Harapan (PH) termasuk Pengerusinya Datuk Seri Anwar Ibrahim, Setiausaha Agung PKR Datuk Seri Saifuddin Nasution Ismail, Presiden Amanah Mohamad Sabu dan timbalannya Salahuddin Ayub memasuki perkarangan hotel berkenaan.

— BERNAMA

See author's posts


Seorang maut, tujuh cedera tikaman rambang

BIRMINGHAM: Sekurang-kurangnya seorang maut manakala tujuh lagi cedera dalam beberapa siri insiden tikaman di Birmingham, United Kingdom.

Menurut pihak berkuasa West Midlands, polis menerima satu laporan kes tikaman di kawasan bandar itu selepas tengah malam Ahad.

Tidak lama selepas itu, beberapa kes tikaman turut dilaporkan di kawasan berkenaan.

Setakat ini pihak polis percaya beberapa siri tikaman itu dilakukan oleh seorang suspek yang dilakukan secara rambang.

Malah, motif di sebalik kes tikaman itu masih belum diketahui dan polis kini sedang memburu suspek kes berkenaan.

Bagaimanapun, pihak berkuasa percaya serangan tersebut tidak bermotifkan kebencian.

Kesemua mangsa yang cedera kini dirawat di hospital.-AFP

See author's posts


Hanya lima pemain lapor diri

BEBERAPA pemain dipanggil untuk latihan pusat Sukan SEA Hanoi, melaporkan diri untuk sesi latihan pertamamereka di Wisma FAM, malam Rabu lalu.

HANYA lima daripada 31 pemain skuad Bawah-23 (B23) yang dipanggil untuk latihan pusat Sukan SEA Hanoi, melaporkan diri untuk sesi latihan pertama mereka di Wisma FAM, malam Rabu lalu.

Lima pemain tersebut adalah Sikh Izhan Nazrel Sikh Azman, Muhammad Fahmi Daniel Mohd Zaaim, Muhammad Faiz Amer Runnizar, Muhammad Shafi Azswad Sapari dan Muhammad Haqimi Azim Rosli.

Dengan pengecualian untuk pemain berpangkalan di luar negara iaitu Luqman Hakim Shamsudin dan Muhammad hadi Fayyadh Abdul Razak yang dijangka akan pulang minggu hadapan, yang lainnya merupakan pemain dalam Liga Malaysia.

Bagaimanapun Ketua Jurulatih Brad Maloney berharap bahawa kesemua pemain lain yang pada masa ini bermain dalam Liga Super dan Liga Premier, akan dapat melaporkan secara berfasa dalam tempoh terdekat.

“Terdapat kemungkinan (kelab tidak melepaskan pemain mereka). Pada masa ini kami sedang berbincang dengan kelab, jadi saya percaya pemain akan melaporkan diri, tetapi ia berkaitan bila mereka (pemain) akan laporkan diri,” katanya kepada media di Wisma FAM, malam semalam.

Maloney berkata, jika Persatuan Bola Sepak Malaysia (FAM) boleh mengumpulkan pasukan terbaik untuk temasya itu yang dijadualkan dari 12-23 Mei ini, beliau yakin akan dapat mencapai sesuatu keputusan yang baik.

Beliau berkata Muhammad Hadi yang kini bersama Azul Claro Numazu, Jepun, dan Luqman Hakim (KV Kortrijk, Belgium) akan melaporkan diri masing-masing pada 25 dan 29 April.

“Saya tahu kebolehan Luqman dengan baik, saya telah bekerjasama dengannya banyak kali, beliau satu aset bernilai untuk pasukan ini, beliau sentiasa bersedia bermain untuk negara.

“Hadi pula, kami telah tidak memanggil beliau untuk setahun, beliau sedang pulih atau baru pulih daripada kecederaan baru-baru ini, jadi telahpun mula bermain dan berlatih semula. Kini kami berharap untuk melihat dan menilai tahap kecergasannya sebaik beliau tiba,” katanya.

Sementara itu, penjaga gol Selangor FC Sikh Izhan berkata beliau bersedia untuk memberikan yang terbaik jika dipilih bermain di sukan SEA pada bulan depan.

“Bagi saya berapa hari ini (latihan), suatu yang baik untuk saya fokus, jurulatih pun boleh fokus untuk saya berlatih, jadi akan pertingkatkan lagi sedikit demi sedikit,” katanya.

Berdasarkan perancangan asal, anak buah Maloney dijangka akan bermain dalam perlawanan persahabatan menentang B-23 Timur Leste pada 23 dan 29 April, dan B-23 Filipina pada 1 Mei, sebelum memuktamadkan senarai terakhir 20 pemain untuk ke Hanoi pada 4 Mei.

Diundi dalam Kumpulan B, Malaysia dijadualkan untuk berhadapan Thailand pada 7 Mei, Laos (11 Mei), Singapura (14 Mei) dan Kemboja (16 Mei) di Stadium Thien Truong Stadium, Nam Dinh. Hanya dua pasukan terbaik layak ke separuh akhir.

Pada edisi sebelum ini di Sukan SEA 2019, anak buah Ong Kim Swee gagal melepasi peringkat kumpulan, selepas memenangi pingat perak pada edisi 2017, di Kuala Lumpur.

Malaysia kali terakhir memenangi ‘ibu segala emas’ temasya itu pada edisi 2011 di Indonesia di bawah bimbingan Kim Swee. – Bernama

See author's posts


Buru juara selepas 29 tahun

MENTERI Belia dan Sukan Sarawak, Datuk Abdul Karim Rahman Hamzah menyeru semua persatuan sukan di negeri ini agar mengandakan usaha dalam mempersiapkan atlet yang bakal berentap pada Sukan Malaysia (SUKMA) yang dijadual berlangsung di Johor pada 6 hingga 14 Mac tahun hadapan.

Menurut beliau, Kerajaan Sarawak telah bersetuju untuk membuka semula kemudahan kompleks sukan untuk atlet SUKMA di negeri ini bagi berlatih pada 17 Jun dengan penggunaannya adalah tertakluk kepada prosedur operasi standard (SOP) yang ditetapkan.

Abdul Karim yang juga Menteri Pelancongan, Kesenian dan Kebudayaan Sarawak menambah, misi memburu gelaran juara keseluruhan SUKMA edisi ke-20 seharusnya didukung dan disokong oleh setiap persatuan sukan di negeri ini kerana kali terakhir Sarawak muncul juara ialah 29 tahun lalu.

“Misi utama kita kali ialah untuk menjadi juara keseluruhan pada SUKMA Johor kelak kerana gelaran itu telah menjadi elusif bagi Sarawak selama 29 tahun yang lalu,” kata beliau kepada wakil-wakil persatuan sukan yang hadir di sesi perjumpaan yang berlangsung di Pusat Akuatik Pandelela Rinong, Petra Jaya, kelmarin.

Turut hadir Menteri Muda Belia dan Sukan Sarawak, Datuk Snowdan Lawan, Pemangku Setiausaha Tetap Kementerian Belia  dan Sukan Sarawak, Puan Nancy Jolhie dan Ketua Pegawai Eksekutif Perbadanan Sukan Sarawak (SSC) , Dr Ong Kong Swee.

“Kita ada kira-kira lebih kurang 200 hari lagi untuk membuat persediaan   sebelum pembukaan SUKMA Johor pada Mac tahun depan. Maka itu kita perlu fokus untuk menghadapinya dan seterusnya menjadi juara keseluruhan untuk temasya sukan ini,” katanya.

Menurut Abdul Karim, beberapa fasiliti sukan masih ditutup kepada orang ramai seperti kolam renang namun ia hanya akan dibuka kepada golongan atlet kontinjen negeri Sarawak sahaja untuk menjalani latihan persediaan.

Tegasnya, selagi ia melibatkan persiapan atlet negeri, beliau mahukan kesemua fasiliti sukan dibenarkan beroperasi semula kerana masa adalah begitu singkat untuk kontinjen negeri Sarawak jika keadaan kembali seperti biasa.

Atlet-atlet  SUKMA Johor yang  bakal bertanding  dalam sukan  ragbi  dan bola sepak turut dibenarkan untuk kembali berlatih dengan syarat mereka harus mematuhi SOP ditetapkan dan semua perkara itu harus dimulakan secepat mungkin.

Beliau berkata, atlet atlet yang bakal bertanding perlu diberi suntikan motivasi agar mereka lebih bersedia dan positif menjalani latihan dalam persekitaran norma baharu.

Beliau turut yakin dengan dedikasi tinggi ditunjukkan oleh pengurusan  sukan termasuk persatuan dan jurulatih, kontinjen Sarawak akan mempunyai satu pasukan yang kuat untuk berentap dalam temasya sukan dwitahunan itu untuk kembali muncul juara.

“Kita sudah kesuntukan masa dalam persiapan mencapai misi di mana Sarawak harus menjadi juara di SUKMA Johor. Saya mahu melihat Sarawak mendapat gelaran juara kerana sudah terlalu lama kita telah berusaha untuk mencapainya” ujar beliau.

Abdul Karim turut sempat melawat ke sesi latihan atlet renang dan terjun yang berlangsung di Pusat Akuatik Pandelela Rinong pada 16 Jun lalu dan beliau berpuas hati dengan tahap pematuhan SOP yang telah  dipersetujui oleh Jawatankuasa Pengurusan Bencana Negeri Sarawak (JPBNS) dan Kementerian Kesihatan Malaysia (KKM).

Beliau turut berinteraksi dengan jurulatih yang turun padang dan menyarankan agar mereka sentiasa memantau perkembangan atlet agar aspek kesihatan dan keselamatan sentiasa diambil berat demi kebaikan bersama.

See author's posts


1,000 penyokong iringi Doris di Sri Aman

SIMANGGANG: Calon GPS bagi kerusi Parlimen P202 Sri Aman, Dato Sri Doris Sophia Brodi tiba di pekarangan Stadium Tertutup Sri Aman bersama 1,000 penyokong, 8.25 pagi tadi.

Ketua Wanita PRS itu adalah muka baharu untuk bertanding kerusi Parlimen Sri Aman pada Pilihan Raya Umum Ke-15 (PRU-15) 19 November nanti.

Doris bukan baharu dalam dunia politik dan pernah mencatat sejarah sebagai wanita pertama menyandang jawatan Timbalan Speaker Dewan Negara di Malaysia.

Doris dilantik senator pada 26 Januari 2012.

Untuk rekod, pada PRU-14, Datuk Masir Kujat menang kerusi itu atas tiket PRS tetapi menyertai pembangkang, Parti Sarawak Bersatu (PSB) pada Mac 2019.

Bagaimanapun, beliau keluar parti itu pula Mac lalu, untuk kekal sebagai Ahli Parlimen Bebas.

Sekali lagi Masir muncul kali ini dan bertanding atas tiket Bebas.

Seorang lagi calon ialah dari PKR, Naga Libau@Tay.

See author's posts


2,000 nelayan nikmati caruman Perkeso

TAIPING: Seramai 42,000 nelayan buat julung kalinya dibenarkan mencarum dalam skim Pertubuhan Keselamatan Sosial (Perkeso) mengikut Akta Perkeso Keselamatan Sosial Pekerjaan Sendiri 2017 (Akta 789), kata Menteri Pertanian dan Industri Makanan Datuk Seri Dr Ronald Kiandee.

Beliau berkata, caruman di bawah Skim Keselamatan Sosial Pekerjaan Sendiri (SKSPS) itu bagi menggantikan caruman insurans nelayan kelompok Lembaga Kemajuan Ikan Malaysia (LKIM), yang akan dilaksanakan mulai Sabtu depan (15 Ogos).

“Hari ini merupakan hari yang bersejarah untuk pertama kalinya pekerja sendiri dalam sektor perikanan dibolehkan oleh Akta Perkeso untuk mencarum dalam Perkeso.

“Ini akan memberi perlindungan kepada para nelayan (dan keluarga) dengan caruman akan diambil (dibayar) daripada elaun sara hidup nelayan,” katanya kepada pemberita selepas melancarkan Caruman Perkeso Nelayan dan merasmikan Mini Karnival Industri Makanan Bukit Gantang 2020 di Dewan Bunga Raya, Changkat Jering di Bukit Gantang di sini semalam.

Katanya, cadangan caruman adalah RM157.20 setahun bagi semua nelayan berdaftar dengan LKIM dan layak menerima Elaun Sara Hidup Nelayan.

“Potongan caruman ini akan dilaksanakan secara terus melalui Sistem Program Insentif Nelayan (FIP) secara berperingkat. Untuk peringkat permulaan, potongan bermula 15 Ogos ini melibatkan sejumlah 3,879 nelayan di seluruh negara,” katanya.

Kiandee juga yakin bahawa Perkeso akan mengorak langkah untuk meluaskan perlindungan pada mereka yang bekerja sendiri dalam sektor-sektor lain dalam industri agromakanan.

Sementara itu, Ketua Pegawai Eksekutif Perkeso Datuk Seri Dr Mohamed Azman Aziz Mohamed dalam kenyataannya berkata, SKSPS menyediakan faedah tunai kepada pencarum di samping rawatan perubatan, pemulihan jasmani dan latihan vokasional.

“Di bawah skim ini, orang tanggungan atau waris mereka layak mendapat Faedah Orang Tanggungan jika pencarum meninggal dunia akibat bencana kerja.

“Pinjaman pendidikan juga disediakan kepada anak-anak pencarum sekiranya pencarum meninggal dunia atau semasa menerima Faedah Hilang Upaya Kekal berkala,” katanya.

Katanya, jalinan kerjasama antara LKIM dan Perkeso bakal memberi manfaat perlindungan keselamatan sosial kepada golongan nelayan serta berharap untuk memperluas    perlindungan SKSPS kepada sektor    lain di bawah Kementerian Pertanian dan Industri Makanan seperti pertanian dan penternakan. – Bernama

See author's posts


Paus Francis desak akhiri pertempuran

VATICAN CITY: Pope Francis pada Ahad menyeru untuk menghentikan keganasan di Jerusalem timur di mana pertempuran antara Palestin dan polis Israel telah menyebabkan sejumlah orang Palestin cedera.

Setelah menyampaikan doa Regina Caeli dari jendela yang menghadap ke St Peter’s Square, Pope mengatakan bahawa dia “mengikuti dengan penuh perhatian peristiwa-peristiwa yang terjadi di Jerusalem.”

“Saya mengajak semua orang untuk mencari resolusi bersama agar identiti multi-agama dan budaya pelbagai kota suci dapat dihormati dan persaudaraan dapat berlaku.

“Kekerasan hanya menimbulkan keganasan. Mari kita hentikan pertempuran ini.”

Ketegangan meningkat pada Ahad di Jerusalem timur setelah beratus-ratus orang Palestin cedera dalam pertempuran hujung minggu antara penunjuk perasaan dan pasukan keselamatan Israel, mencetuskan kebimbangan global bahawa kerusuhan itu dapat menyebar lebih jauh.

Keganasan di sekitar perkarangan masjid Al-Aqsa yang dihormati Jerusalem dan Kota Tua, kebanyakannya pada waktu malam, adalah yang terburuk sejak 2017, didorong oleh usaha selama bertahun-tahun oleh peneroka Yahudi untuk mengambil alih rumah Palestin di Jerusalem timur.

Pope juga mengabulkan doanya untuk korban serangan pada Sabtu di sebuah sekolah di Kabul, menggambarkannya sebagai “tindakan tidak berperikemanusiaan yang membunuh banyak gadis ketika mereka meninggalkan sekolah.”

“Marilah kita berdoa untuk mereka semua dan keluarga mereka dan semoga Tuhan memberikan keamanan kepada Afghanistan,” katanya.

Serangkaian letupan di luar sekolah dalam tempoh perbelanjaan percutian puncak membunuh lebih daripada 50 orang, kebanyakannya pelajar perempuan dan mencederakan lebih dari 100 orang di Dasht-e-Barchi, pinggiran Kabul barat yang kebanyakannya dihuni oleh penduduk Syiah Hazara.

Akhirnya, pontiff Argentina memberikan beberapa kata untuk sekumpulan kecil orang yang membawa bendera Colombia yang telah datang ke St Peter’s Square dengan harapan dapat merujuk kepada demonstrasi dan pertempuran di negara mereka. “Saya juga ingin menyatakan keprihatinan saya terhadap ketegangan dan pertempuran yang ganas di Colombia yang telah menyebabkan banyak yang cedera. Terdapat banyak orang Colombia di sini, mari kita doakan negara anda,” katanya. – AFP

See author's posts


KWSP diminta lebih fleksibel benarkan pengeluaran

KUALA LUMPUR: Menteri Kewangan Tengku Datuk Seri Zafrul Tengku Aziz berkata beliau telah menasihati Kumpulan Wang Simpanan Pekerja (KWSP) agar lebih fleksibel untuk membenarkan lebih ramai pencarum mengeluarkan simpanan mereka daripada Akaun 1.

“Saya sudah berbincang dengan pihak pengurusan KWSP hari ini dan mereka telah berjanji untuk mengumumkan mengenai cara hendak mengeluarkan dan siapa yang akan layak mengeluarkan wang simpanan daripada Akaun 1.

“Nasihat saya kepada pihak pengurusan KWSP adalah untuk memperluaskan (lebih daripada sasaran) dan fleksibiliti kepada lebih ramai pencarum dapat mengeluarkan (simpanan mereka),” katanya dalam satu wawancara khas bersama Buletin Utama TV3, disini, malam ini.

Tengku Zafrul berkata permintaan itu dibuat selepas mendengar keluhan rakyat mengenai pengumuman bahawa hanya pengeluaran bersasar diberikan kepada Akaun 1.

Sebelum ini KWSP telahpun memperkenalkan kemudahan pengeluaran i-Lestari pada April yang membenarkan ahli membuat pengeluaran sebanyak RM500 sebulan selama tempoh 12 bulan dengan jumlah keseluruhan sehingga RM6,000.

Skim itu telah memanfaatkan kira-kira 4.7 juta ahli dengan nilai RM11.6 bilion.

Semasa membentangkan Belanjawan 2021, Tengku Zafrul telah mengumumkan kemudahan pengeluaran simpanan KWSP daripada Akaun 1 secara bersasar sebanyak RM500 sebulan dengan jumlah sehingga RM6,000 bagi tempoh 12 bulan untuk meringankan beban kewangan ahli-ahli yang terjejas.

Mengambil kira kedua-dua inisiatif i-Lestari serta kemudahan pengeluaran Akaun 1 itu, jumlah keseluruhan pengeluaran adalah sebanyak RM12,000.

See author's posts


Sungai Tian Ku Sayang

“Sayang kami kepada Sungai Tian seperti menyayangi kampung,” kata pemangku ketua kaum Kampung Pinak, Tian, Matu, Rosli Ghani.

Sungai Tian umpama nadi kehidupan dan banyak berjasa kepada penduduk kampung sejak pemerintahan Kerajaan Brooke, kata Rosli, 70, kepada pemberita baru-baru ini.

Justeru sungai itu, katanya, perlu dipulihara supaya fungsi dan peranannya seperti pada zaman pemerintahan Kerajaan Brooke sungguhpun kebanyakan penduduk kampung kini menggunakan jalan raya.

“Walaupun penduduk daerah Matu dan Kampung Tian kini lebih selesa menggunakan jalan raya untuk bergerak, namum Sungai Tian tidak harus dibiarkan ditumbuhi semak hingga menutup permukaan sungainya,” tegas beliau.

Daerah Matu termasuk Kampung Tian mula dihubungi jalan raya ke daerah Daro pada 1992. Jalan raya berturap itu sepanjang 28 kilometer dan perjalanan dengan kenderaan mengambil masa tidak sampai setengah jam.

Mengimbas sejarah Sungai Tian, ia banyak meninggalkan nostalgia kepada mereka yang menggunakannya. Bagaimanapun tidak bagi kebanyakan generasi dewasara ini yang langsung tidak mengenali kesusahan menyusuri sungai untuk sampai ke rumah.

Untuk menghidupkan kembali nadi sungai itu dan tidak mahu ‘ditutupi’ semak samum, penduduk Kampung Tian baru-baru ini bergotong royong membersihkannya.

“Semak yang ‘menutup’ sungai ini perlu dibersihkan setiap tahun dan kali terakhir ia dibersihkan ialah pada 2018. Selama lebih dua tahun sungai ini tidak bersihkan semaknya semakin menebal dan langsung tidak kelihatan seperti sebatang sungai,” kata Rosli

“Setelah lima ketua kaum di Kampung Tian (Tian Hilir, Tian Tengah, Tian Pinak, Tian Kebuaw dan Tian Padang) berunding, kami memutus untuk berjumpa dengan mantan Ahli Parlimen Igan dan mantan Ahli Dewan Undangan Negeri Matu-Daro (Jemoreng), Datuk Abdul Wahab Dolah untuk mendapat nasihat daripada beliau.

“Atas budicara Datuk Wahab, beliau menasihatkan kami supaya bergotong royong membersih Sungai Tain,” tambahnya.

Menurut Rosli, pada mulanya Jabatan Pengairan dan Saliran (DID) dan Majlis Daerah Matu Daro bersetuju untuk membersih sungai yang hampir ‘ditutup’ oleh semak itu pada September 2018.

“Bagaimanapun ia tidak dilaksanakan sehingga penduduk kampung secara bergotong royong membersihkannya. Alasan yang pihak berwajibkan berikan kerana wabak pandemik Covid-19. Jika itu alasannya, kenapa pula kerja-kerja membersih Sungai Bawang dan Sungai Jemoreng dapat dilaksanakan pada Julai lepas.

Beliau berkata, adalah tidak masuk akal untuk membersih Sungai Bawang dan Sungai Jemoreng terlebih dahulu kerana Sungai Tian hingga ke Sekaan adalah saliran utama atau sebagai nadi pergerakan air sungai dari hulu mengalir ke laut.

“Secara logiknya, jika Sungai Tian dibiarkan penuh dengan semak semum tidak ada maknanya membersih Sungai Bawang atau Sungai Jemoreng terlebih dahulu. Kami mengucap terima kasih kepada Datuk Wahab kerana sudi menyedia keperluan bagi menjayakan program gotong royong itu,” katanya.

Sementara itu, mantan ketua kaum Kampung Kebuaw, Ahmad Rosli, 64, berkata, Sungai Tian itu perlu dibersihkan setiap tahun dan jika tidak dibersihkan setiap tahun pasti ‘ditutupi’ oleh semak.

“Sungai Tian perlu dibersih supaya laluannya mudah digunakan oleh penduduk kampung untuk menarik batang rumbia yang diperolehi dari sekitar kawasan tebing sungai dan untuk keperluan hidupan air seperti ikan.

“Sungai ini harus dibersihkan untuk mempercepatkan air mengalir. Sekarang sudah nak hampir musim terkujuh. Jika sungainya ‘tertutup’ pasti air sukar mengalir dan ini kemungkinan mencetuskan banjir. Di sungai ini juga kami memperolehi rezeki.

“Sebelum banjir melanda, ada baiknya kita buat persediaan lebih awal. Menyingkap sejarah, Sungai Tian adalah nadi perhubungan bagi penduduknya. Sungai ini dijadikan laluan utama bagi penduduk kampung bergerak dan mencari makan dan ke kebun.

“Disebabkan sekarang sudah ada jalan raya, sungai ini semacam dibiarkan. Kami tidak mahu sungai ini menjadi sungai ‘mati’. Sungai yang banyak meninggalkan sejarah ini harus dipertahankan untuk tatapan generasi akan datang.

“Sungai Tian harus sentiasa bersih untuk mengelak pencemaran. Saya turut berasa khairan, kenapa pihak terbabit memutus untuk membersih Sungai Bawang dan Sungai Jemoreng terlebih dahulu.

See author's posts


Kenderaan diberi lanjutan had usia setahun

PUTRAJAYA: Kementerian Pengangkutan (MOT) akan memberikan perlanjutan satu tahun secara automatik bagi kenderaan perkhidmatan awam yang telah dan akan mencapai had usia dibenarkan sebagaimana ditetapkan dalam syarat pelesenan.

Menterinya Datuk Seri Dr. Wee Ka Siong berkata, perlanjutan itu diberi kepada kenderaan perkhidmatan awam yang telah atau akan mencapai had usia dibenarkan antara 1 Januari hingga 31 Disember tahun ini, selain telah menjalani dan lulus pemeriksaan kenderaan dengan Pusat Pemeriksaan Kenderaan Berkomputer (Puspakom) untuk layak serta selamat beroperasi.

Wee berkata, langkah itu bagi membantu sektor pengangkutan awam khususnya pemilik teksi, bas sekolah dan bas persiaran mengharungi waktu sukar ketika ini disebabkan pandemik Covid-19.

“Keputusan untuk memberi tempoh perlanjutan ini dibuat kerana memahami ramai pemandu dan operator kenderaan perkhidmatan awam berdepan dengan kesukaran untuk menggantikan kenderaan mereka ketika tempoh mencabar ini,” katanya, dalam satu kenyataan semalam.

Beliau berkata, semua kelas kenderaan perkhidmatan awam di bawah bidang kuasa Agensi Pengangkutan Awam Darat (APAD) dan Lembaga Perlesenan Kenderaan Perdagangan bagi Sabah dan Sarawak layak mendapat perlanjutan berkenaan.

Wee berkata, keputusan berhubung tempoh perlanjutan untuk bas persiaran dan pelancongan turut diselaraskan dengan aspek pelesenan pengendali pelancongan, selain pelesenan bas pelancongan serta persiaran di Sabah, Sarawak dan Labuan yang berada di bawah bidang kuasa Kementerian Pelancongan, Kesenian dan Kebudayaan (MOTAC).

Beliau berkata, keputusan perlanjutan secara automatik dibuat susulan rundingan dan pertemuan antara kementerian dan wakil-wakil industri serta persatuan.

Mereka termasuk Persekutuan Persatuan-Persatuan Bas Sekolah Malaysia, Persatuan Pengusaha Bas Pan Malaysia (PMBOA),  Persatuan Pengusaha Bas Persiaran Semenanjung Malaysia (PPBPSM), Gabungan Teksi Semenanjung Malaysia (GTSM), Koperasi Melayu Teksi Pulau Pinang, Persatuan Teksi India Wilayah Persekutuan dan Persatuan Kereta Sewa Hulu Selangor, katanya. — Bernama

See author's posts


CATATAN TENTANG SARAWAK

PIHAK pembangkang bagaikan dengan mudah menuding jari kepada pihak Gabungan Parti Sarawak (GPS) dengan tuduhan tindakan ingin mengadakan Pilihan Raya Negeri (PRN) dalam masa terdekat ini merupakan taktik muslihat politik.

Pembangkang terang-terangan menyatakan mereka ingin PRN ditangguhkan sehingga ke tahun hadapan (2022).

Hakikatnya ialah, keadaan musim landas dijangka akan memuncak mulai tahun hadapan. Kemungkinan banjir besar yang melanda sebahagian besar Bumi Kenyalang ini, terutama sekali kawasan pedalaman seperti Baram, Limbang, Lawas dan beberapa kawasan lagi pasti akan membuat pergerakan hebat perlu dilakukan.

Pengurusan banjir bukan sesuatu yang mudah untuk ditangani. Jika pilihan raya diadakan pada ketika bencana alam itu menimpa, yang pasti kerja-kerja berkaitan pilihan raya akan terganggu, tidak dapat diurus dengan baik.

Penubuhan pusat-pusat pemindahan bukan mudah dilakukan tanpa mengambil kira banyak faktor.

Pada ketika kita masih lagi dalam situasi endemik ini pihak Jawatankuasa Pengurusan Bencana Sarawak (JPBS) perlu mengenalpasti tapak-tapak yang sesuai, berapa banyak pusat pemindahan yang diperlukan, selain perlu berbincang dengan pihak Jabatan Kebajikan Masyarakat berkaitan bantuan yang perlu diberi.

Pihak Bomba dan Penyelamat serta pihak Jabatan Pertahanan Awam perlu digerak dalam usaha membekalkan logistik bagi tujuan pemindahan dan seumpamanya, manakala pihak Jabatan Kesihatan dan Perubatan perlu juga disiapsiagakan untuk sebarang kemungkinan kecemasan berlaku pada musim banjir.

Demi mengelak ancaman serangan virus Covid-19, penjarakan Pusat Pemindahan juga perkara yang penting diambilkira, jika tidak kemungkinan penularan jangkitan virus korona boleh menambahkan lagi kerumitan.

Sebagai contoh, dalam mempersiapkan tindakan menghadapi banjir ketika ini sebanyak 631 pusat pemindahan yang dibina, dengan mengambilkira untuk menempatkan kapasiti 188,360 individu mangsa banjir.

Justeru, PRN12 perlu diadakan dalam tempoh sebelum bulan depan berakhir, dan bukannya muslihat politik seperti yang cuba digambarkan.

See author's posts


Negara G7 digesa sumbang dana

LONDON: Presiden Afrika Selatan gesa kumpulan G7 untuk membantu membiayai program Pertubuhan Kesihatan Sedunia (WHO) untuk meningkatkan ujian saringan, rawatan dan vaksin Covid-19.

Cyril Ramaphosa berkata negara G7 yang menyumbang separuh daripada output global perlu menyokong akses kepada peralatan Covid-19 bagi menutup jurang 16.8 bilion bagi tahun ini.

Beliau turut sama menyertai sidang kemuncak G7 di England pada Ahad.

Tambah Ramaphosa, terdapat keperluan mengatasi pembiayaan besar untuk ujian saringan, rawatan dan bekalan kritikan seperti oksigen.

Program ACT Accelerator WHO bertujuan mempercepatkan pengeluaran dalam memastikan akses adil kepada ujian saringan, rawatan dan vaksin Covid-19.

Kata Ramaphosa, sekiranya semua negara G7 memenuhi sasaran tersebut, inisiatif itu akan dua pertiga dibiayai dengan 90 peratus daripadanya oleh kesemua negara G20 jika negara-negara berkenaan memberikan sumbangan sewajarnya.

Ramaphosa turut mendesak anggota G7 menyokong pengecualian Hak Harta Intelek Berkaitan Perdagangan (TRIPS) untuk paten vaksin Covid-19 dan terlibat dengan rundingan untuk meningkatkan pengeluaran vaksin.

Jelasnya, sekiranya dunia mahu keluar daripada krisis tersebut, adalah penting untuk bekerjasama dan menggerakkan sumber-sumber ke negara-negara yang memerlukan.

Kira-kira 90 peratus negara Afrika akan tersasar program vaksinasi untuk memvaksinasi sekurang-kurangnya 10 peratus populasi mereka menjelang September susulan gelombang ketiga yang melanda benua itu.-AFP

See author's posts


Industri hotel hadapi tempoh pemulihan

KUCHING: Industri hotel termasuk di Sarawak kini menghadapi tempoh pemulihan yang sangat mencabar.

Presiden Persatuan Hotel Malaysia (MAH) Cabang Sarawak, Ibrahim Nordin berkata, permintaan pasaran bagi hotel adalah sangat rendah sekarang

“Kami menjangkakan trend semasa akan terus memberikan kesan terhadap bisnes hotel di kawasan bandar (Urban Business Hotels).

“Mungkin terdapat sedikit kelebihan bagi permintaan untuk Hotel Resort di pantai dan taman tema,” ujarnya ketika ditemubual Utusan Sarawak berkenaan permintaan pengguna bagi hotel setelah kerajaan membenarkan pelancongan dalam negara.

Beliau menambah pada masa ini Kementerian Pelancongan Seni & Budaya (MTAC), Lembaga Pelancongan Sarawak (STB), Persekutuan Pelancongan Sarawak (STF) dan pemain industri mempromosikan pelancongan tempatan serta domestik secara agresif.

Sebagai Ahli Lembaga Pengarah STB dan Setiausaha Agung STF, beliau percaya, tempoh pemulihan akan memakan masa enam bulan hingga dua tahun.

“Kami berterima kasih kepada Kerajaan Sarawak dan Persekutuan untuk pakej situmalar mereka jika tidak, lebih banyak hotel telah berhenti beroperasi kerana penutupan perniagaan selama tiga bulan,” ujarnya.

Beliau memberitahu pada masa ini juga, trend perniagaan sangat perlahan dan Sarawak terutamanya mempunyai penerbangan masuk yang terhad dengan tambang yang tinggi.

“Sebilangan besar hotel beroperasi dengan hanya penghunian satu digit untuk bulan Jun. Namun pada April dan Mei, tiada langsung penghunian dan pendapatan.

“Justeru, dengan melihat keadaan beberapa bulan akan datang, trend perniagaan akan kekal perlahan tanpa pasaran orang asing & MICE (Mesyuarat, Insentif, Konvensyen & Acara). Pasaran sangat rapuh!,” jelasnya.

Beliau berkata, kini pemilik hotel serta pihak pengurusan sedang berusaha untuk kelangsungan pengoperasian.

“Kita perlu berdaya saing dan pasaran akan mengalami perang harga iklan kerana kebanyakan hotel memilih untuk merebut perniagaan dengan menawarkan pakej menarik dan bernilai untuk wang,” katanya.

Beliau mengatakan disebabkan keadaan yang melanda sekarang juga, industri hotel menghadapi perjalanan yang panjang dan berliku untuk bertahan.

Oleh Alexandra Lorna

See author's posts


Cuti umum Isnin ini – PM Anwar

KAJANG, 24 Nov (Bernama) — Perdana Menteri Datuk Seri Anwar Ibrahim mengumumkan 28 Nov sebagai cuti umum sempena pembentukan Kerajaan Perpaduan Nasional dan pelantikan beliau sebagai Perdana Menteri ke-10 Malaysia.

Beliau berkata cuti yang asalnya dicadang diberikan esok terpaksa dianjak ke Isnin depan untuk terus memberikan ruang kepada nilai ringgit dan Bursa Malaysia yang menunjukkan perkembangan positif hari ini.

“Saya bersyukur kerana hari ini dan sebelumnya keadaan dan keyakinan pelabur juga berubah, ringgit diperkuat dan bursa lebih segar.

“Justeru, saya putuskan esok tidak boleh diberi cuti umum tetapi diganti dengan hari Isnin (28 Nov),” katanya pada sidang media pertama beliau selepas mengangkat sumpah sebagai Perdana Menteri.

Pengerusi Pakatan Harapan (PH) itu juga berkata beliau telah berbincang dengan Ketua Setiausaha Negara Tan Sri Mohd Zuki Ali dan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah untuk memberikan cuti umum itu namun ia tertangguh susulan urusan penubuhan kerajaan belum selesai selepas Pilihan Raya Umum ke-15 (PRU15) Sabtu lepas.

— BERNAMA

See author's posts


Peter buktikan strawberi subur di Sarawak

SIAPA yang tidak geram apabila melihat buah strawberi kemerah-merahan berjuntaian dari pasu kecil di tepi rumah kediaman wartawan Sin Chew Daily News, Peter Aaron Wee di Taman Indah, Teku.

Bulat dan segar buahnya membuatkan sesiapa sahaja yang melihatnya pasti akan merasa tertarik dan terasa ingin mencuba.

Peter dengan mesranya memulakan perbualan dengan memberitahu, beliau mula berminat untuk menanam strawberi selepas menyertai rombongan Ahli Dewan Undangan Negeri (ADUN) Tamin ke Chiang Mai dan Chiang Rai di Thailand tiga tahun lepas.

“Di kawasan tersebut, saya melihat orang menjual strawberi di tepi-tepi jalan. Saya tidak melepaskan peluang untuk merasai strawberi segar.

“Selepas itu saya berpeluang pergi ke Tanah Tinggi Cameron Highland. Di sana saya bertanya mereka bagaimana cara tanam strawberi, selain mendapatkan maklumat dan belajar dari internet,” jelasnya.

Daripada apa yang dipelajari di Cameron Highland dan internet, beliau telah mengetahui bahawa strawberi bukan hanya boleh ditanam di negara beriklim sejuk, malah negara beriklim Khatulistiwa seperti Malaysia.

“Menanam pokok strawberi di kawasan sejuk memang lebih senang berbanding kawasan panas. Pokok strawberi yang ditanam di kawasan panas memerlukan penjagaan rapi termasuk harus ditanam di kawasan redup, apabila ia telah mengeluarkan bunga dan buah, elakkan daripada terkena hujan.

“Saya menanam pokok strawberi di atas tanah terlebih dahulu, apabila ia sudah mulai mengeluarkan bunga saya mengalihkannya dan tanam di dalam pasu.

“Apabila buah sudah matang alihkan pokok strawberi ke kawasan ada cahaya matahari untuk mendapatkan buah yang manis. Buah strawberi yang sudah masak harus dibungkus untuk mengelak daripada serangan serangga,” ujarnya.

Katanya, beliau telah menanam sebanyak 300 hingga 400 pokok strawberi, tetapi kini hanya tinggal 100 pokok sebab ada mereka yang datang ke rumah untuk membelinya.

“Jangan biarkan sebatang pokok strawberi mengeluarkan terlalu banyak buah. Untuk sebatang pokok strawberi cukup untuk empat biji buah strawberi bagi menghasilkan saiz buah yang lebih besar,” ujarnya lagi.

Peter memberitahu beliau mengamalkan penanaman pokok strawberi secara natural dan hanya menggunakan baja najis ayam dan kopi.

“Ini adalah untuk menghasilkan buah strawberi yang sihat untuk dimakan,” katanya.

Oleh Akun Giman

See author's posts


Maradona lanjut kontrak  bersama Gimnasia

LEGENDA Argentina, Diego Maradona telah menandatangani kontrak lanjutan sebagai jurulatih Gimnasia y Esgrima La Plata hingga akhir musim 2021, kata pasukan itu semalam.

Gimnasia memberi penghormatan kepada bekas pemain dan kapten pasukan Argentina yang menjuarai Piala Dunia 1986 di Mexico, yang menggambarkannya sebagai “Tuhan”.

“Bagi kami, kamu adalah satu lagi Tripero dan hati anda sama biru dan putih” kata Gimnasia dalam media sosial, merujuk kepada nama panggilan kelab, yang bermaksud ‘gut-handlers’, dan warna pasukan.

Maradona menyertai pasukan yang bergelut dalam divisyen satu itu pada September 2019 dan membimbing mereka mencatart tujuh kemenangan dan lapan kekalahan dalam 20 perlawanan, dengan lima keputusan seri.

Dia mengundurkan diri pada bulan November tetapi dua hari kemudian berubah pikiran dan mengumumkan bahawa dia akan kembali.

Akhirnya, mereka terselamat daripada penyingkiran oleh pandemik Covid-19 dan keputusan persekutuan Argentina untuk membatalkan musim ini.

Maradona, yang akan berusia 60 tahun pada bulan Oktober, menulis di media sosial: “Hari ini adalah ulang tahun kelahiran Serigala,” merujuk kepada nama samaran Gimnasia yang lain.

Kontrak Maradona sebelumnya akan tamat pada bulan Ogos tetapi berita mengenai perjanjian baru itu muncul pada hari kelab, salah satu yang tertua di Argentina, menyambut ulang tahun mereka yang ke-133.

Di anggap sebagai salah seorang pemain terhebat sepanjang masa, karier kejurulatihan Maradona tidak setanding dengan permainannya.

Dia membawa Argentina ke suku akhir Piala Dunia 2014 tetapi sejak itu dia menjadi jurulatih dalam persekitaran yang kurang glamor Al Fujairah dalam divisyen dua UAE dan Dorados dalam divisyen dua Mexico.

bagaimanapun, dia mungkin paling dikenali dengan “Tangan Tuhan” yang menyingkirkan England daripada Piala Dunia 1986. – AFP

See author's posts


Yinson raih dua projek bernilai AS$5.2 bilion

KUALA LUMPUR: Yinson Holdings Bhd berjaya meraih dua kontrak bernilai US$5.2 bilion (US$1=RM4.16) daripada Petróleo Brasileiro S.A. (Petrobras) yang merangkumi carter, operasi dan penyelenggaraan kapal dengan kemudahan pengeluaran, penyimpanan dan pemunggahan (FSPO) bagi Integrado Parque das Baleias (IPB) di Lembangan Campos Utara di luar pesisir Brazil.

Surat Hasrat (LOI) tersebut telah diserahkan kepada unit Yinson iaitu Yinson Production Pte Ltd manakala Yinson Bergenia Production B.V, anak syarikat tidak langsung Yinson di Belanda, akan memeterai kontrak carter bagi penyediaan FPSO itu.

Pada masa sama, anak syarikat milik penuh Yinson di Brazil, Yinson Bergenia Serviços de Operação Ltda akan memeterai kontrak bagi tujuan operasi dan penyelenggaraan aset berkenaan.

Tempoh kontrak itu adalah selama 22.5 tahun daripada tarikh penerimaan akhir tersebut.

FSPO IPB merupakan kapal kedua Yinson yang beroperasi di perairan Brazil selepas FSPO Anna Nery yang diserahkan oleh Petrobras kepada Yinson pada Oktober 2019.

Kemudahan FPSO Anna Nery kini dalam proses pembinaan di Cosco Changxing, China dan dijangka beroperasi pada 2023 di telaga Marlim di bahagian timur laut Lembangan Campos.

Kumpulan itu juga berada dalam kedudukan tepat untuk melaksanakan projek FPSO IPB itu selepas memperkukuh projek, kapasiti dan kepakarannya di Brazil sejak beberapa tahun lepas, kata Ketua Pegawai Eksekutif Kumpulan Yinson, Lim Chern Yuan(gambar) dalam kenyataan semalam.

“Brazil merupakan rantau yang amat penting bagi Yinson dan kami komited untuk memberi yang terbaik dalam usaha menyumbang kepada kemajuan industri tenaga negara tersebut.

“Kami juga gembira kerana usaha-usaha yang telah dilakukan bagi meningkatkan kehadiran di Brazil selama ini telah mewujudkan sinergi yang membolehkan projek-projek kami di sini mencatat pencapaian, sekali gus menghasilkan nilai lebih besar bagi pihak berkepentingan,” katanya.

Sementara itu, Ketua Pegawai Eksekutif Yinson Production Offshore Flemming Grønnegaard berkata, pasukan itu telah mendapat pengalaman dan kemahiran yang amat bernilai menerusi aktiviti-aktiviti di Brazil.

Malah, katanya, ini telah membolehkan mereka dapat menyesuaikan diri dan menangani cabaran akibat pandemik Covid-19 serta keadaan ekonomi global yang tidak menentu.

“Pengalaman ini menjadikan kami lebih kukuh dan bersedia untuk sekali lagi membuktikan keupayaan melaksanakan projek FSPO berkelas dunia ini.

“Yinson dan Petrobras juga komited untuk melaksanakan reka bentuk pelepasan (karbon) rendah dalam FPSO IPB bagi mengurangkan isu-isu perubahan iklim dunia. Kami juga teruja untuk memulakan beberapa konsep reka bentuk mampan yang kami yakin dapat membuka jalan bagi membolehkan industri mengurangkan kesan alam sekitar secara ketara,” katanya.

— Bernama

See author's posts


Gerawat puji penduduk rumah panjang

MARUDI: Ahli Dewan Undangan Negeri (ADUN) Mulu Dato Gerawat Gala memuji sikap penghuni Rumah Tanjong Stapang B yang telah memberi kerjasama baik dengan tuai rumah sehingga mampu menyiapkan pembinaan rumah panjang baharu mereka dengan cepat.

Beliau terharu dengan pembinaan rumah panjang berkenaan di mana menurut Gerawat pembinaan rumah panjang baharu ini adalah satu projek rumah panjang yang begitu cepat pergerakan dari mula sehingga ia hampir siap.

Katanya, semua kerja-kerja cukup sempurna dan hanya mengambil masa lebih setahun sejak mula upacara pecah tanah tahun lepas.

“Ini membuktikan kepimpinan Tuai Rumah Tanjong memang sempurna dan cergas membolehkan beliau memberi kerjasama baik dengan semua penduduk di rumah panjang tersebut,”.

“Ini juga menunjukkan bahawa kepimpinan pemimpin di rumah panjang tersebut mempunyai gayanya tersendiri dan berkerja rapat antara semua penghuni setiap bilik,” katanya.

Beliau berkata demikian ketika melakukan lawatan ketika meninjau projek pembinaan rumah panjang baharu, Rumah Tanjong Stapang B dekat sini.

Katanya, ini lah hasil yang cukup memuaskan atas kerjasama baik dan mengatur langkah kerja dalam satu pasukan dan bersatu padu.

Dalam pada itu menurut Gerawat jika penduduk rumah panjang itu bekerjasama dengan pemimpin mereka dalam apa jua projek dilakukan nescaya ia akan dapat dilaksankan dengan lancar dan mendapat hasil yang sempurna.

Gerawat yang juga selaku Timbalan Speaker Dewan Undangan Negeri Sarawak berharap tuai rumah panjang Stapang B ini dapat meneruskan tanggunjgawab dan memimpin penduduk kampung dengan lebih baik lagi.

Menyentuh projek bekalan air bersih di Poyut / Lubok Nibong Garawat berharap pihak kontraktor dapat menyiapkannya sebelum perayaan Gawai Dayak tahun ini.

“Ini sasaran kita dan berharap rakyat di kawasan Poyut Lubok Nibong dapat menikmatikannya sebelum Gawai Dayak,” harapan Gerawat.

Dalam perkembangan lain Gerawat merayu kepada semua rakyat di kawasan Poyut / Lubok Nibong meneruskan sokongan kepada kerajaan Gabungan Parti Sarawak (GPS) apabila sampai masa pilihan raya negeri akan datang.

Tambahnya kerajaan GPS sentiasa berusaha dan komited untuk menolong rakyat supaya kehidupan mereka terjamin di masa akan datang.

Turut bersama dalam rombongan beliau Walikota Majlis Daerah Marudi, Kaunselor Edward Mendai, Pemanca Randie Bundan, Penghulu Hillary Tawan dan bersama yang lain.

Oleh JIKU JUGUONG

See author's posts


Dana UNIFOR Fasa 1 diagih di Mukah

MUKAH:  Dana Unit Hal Ehwal Agama-Agama LAin (UNIFOR) berjumlah RM500,000  telah diagihkan kepada beberapa buah badan agama di Kawasan Dewan Undangan Negeri (DUN) Balingian pada Khamis lalu.

Agihan ini adalah bagi  Fasa 1  dan ia telah disampaikan oleh Ahli Dewan Undangan Negeri(ADUN) Balingian, Abdul Yakub Arbi, di Pusat Khidmat DUN Balingian.

Para penerima dan kegunaan dana adalah Gereja SDA Sungai Sebetong bagi keperluan untuk memasang bekalan elektrik, membina semula Chapel St Mary Balingian, membaik pulih  Tua Pek Kong Balingian, mebina semula  Chapel Katolik Kpg Sau, membina dewan Chapel St Thomas Kpg Teh dan membina pagar Chapel Kpg Jebungan/Kpg Tegak .

Dalam ucapannya pada majlis tersebut, Yakub berharap  agar perancangan serta urus tadbir keperluan belanjawan jawatankuasa agama diselaras dengan sebaik-baiknya.

“Gunakan sebaik mungkin bantuan ini untuk keselesaan rakyat dan untuk pelaksanaan program keagamaan yang berkaitan,” katanya.Beliau berterima kasih kepada Kerajaan Sarawak di atas agihan dana ini dan meluangkan masa untuk memberi penerangan tentang UNIFOR kepada penduduk setempat.

“ Penubuhan UNIFOR sebagai sebuah agensi kerajaan negeri merupakan cetusan idea bekas Ketua Menteri Sarawak Allahyarham Pehin Sri Adenan Satem dan inisiatif ini telah diteruskan dibawah kepimpinan Ketua Menteri, Datuk Patinggi Abang Johari Tun  Openg,” ujar Yakub lagi.

UNIFOR yang ditubuhkan pada 26 Mei 2017 merupakan unit baharu di Jabatan Ketua Menteri.

“Ia di bawah portfolio Timbalan Ketua Menteri Sarawak,  Datuk Amar Douglas Uggah Embas yang bertanggungjawab untuk mengawal selia dasar bagi mempromosikan keharmonian antara agama selain menilai, mencadang dan merumuskan dasar, undang-undang dan peraturan yang berkaitan dengan hal ehwal agama bukan Islam di Sarawak,”  kata dia lagi.

Justeru UNIFOR akan  menjadi landasan bagi permohonan dana dan tanah untuk pembinaan, baik pulih gereja  atau kuil baharu, termasuk pelaksanaan aktiviti atau program keagamaan.

Oleh Henry B Siyu

See author's posts


Pagar konkrit Dewan Tabuan Lot hampir siap

NUR AIN OTSMAN

KUCHING: Projek Pembinaan Pagar Konkrit di sekeliling Dewan Tabuan Lot menelan belanja RM150,000 bakal siap tidak lama lagi.

Ahli Dewan Undangan Negeri (ADUN) Demak Laut, Dr Hazland Abang Hipni berkata projek itu merupakan Program Transformasi Luar Bandar (RTP) ADUN Demak Laut.

“Alhamdulillah… dengan adanya pagar konkrit ini maka akan dapat meningkatkan ciri keselamatan dewan selain menambah lagi kecantikannya,” katanya.

Beliau mahu penduduk di kawasan tersebut memelihara dan menjaga kemudahan yang disediakan kerajaan agar dapat digunakan oleh generasi akan datang.

“Selain untuk generasi akan datang, kemudahan yang disediakan kerajaan ini juga adalah penyelesaian kepada permasalahan yang dihadapi penduduk sebelum ini,” ujarnya.

Kerajaan Sarawak sebelum ini membenarkan sektor ekonomi termasuk pembinaan beroperasi semula pada 12 Mei lepas dengan mengikut langkah Prosedur Operasi Standard (SOP) seperti disyaratkan dalam Perintah Kawalan Pergerakan Bersyarat (PKPB).

See author's posts


Empat parti GPS tandatangani perjanjian sokong Anwar

KUCHNG: Empat parti dalam Gabungan Parti Sarawak (GPS) hari ini menandatangani perjanjian menyokong kepemimpinan Datuk Seri Anwar Ibrahim.

Perjanjian GPS itu diadakan sehari sebelum semua ketua parti dalam Kerajaan Perpaduan diketuai Pakatan Harapan (PH) menandatangani bagi menyokong pembentukan Kerajaan Perpaduan di Kuala Lumpur esok.

Mesyuarat Majlis Kepimpinan Tertinggi (MKT) GPS berbuat demikian terlebih dahulu, membabitkan pemimpin Parti Pesaka Bumiputera Bersatu (PBB), Parti Rakyat Bersatu Sarawak (SUPP), Parti Rakyat Sarawak (PRS) dan Parti Progresif Demokratik (PDP).

Mesyuarat sejam itu dipengerusikan Premier Sarawak merangkap Pengerusi GPS, Datuk Patinggi Tan Sri Abang Johari Tun Openg di Ibu Pejabat Parti Pesaka Bumiputera Bersatu (PBB), Jalan Bako, di sini hari ini.

Bercakap dalam sidang media selepas mesyuarat itu, Setiausaha Agung GPS, Dato Sri Alexander Nanta Linggi berkata mesyuarat itu juga memperhalusi pandangan GPS termasuk perjanjian berkenaan serta usul percaya terhadap kepemimpinan Anwar selaku Perdana Menteri.

“Semua ketua-ketua parti komponen dalam GPS, menandatangani perjanjian menyokong Kerajaan Perpaduan dan kepemimpinan Anwar Ibrahim,” katanya.

Alexander yang juga Menteri Kerja Raya berkata, sokongan itu perlu agar kepentingan negeri Sarawak terjamin.

Mesyuarat tersebut turut dihadiri Pengerusi SUPP, Dato Sri Dr Sim Kui Hian, Presiden PRS, Datuk Joseph Salang Gandum dan Presiden PDP, Dato Sri Tiong King Sing.

Dalam Pilihan Raya Umum ke-15 baru-baru ini, GPS memenangi 23 daripada 31 kerusi Parlimen.

Terdahulu, di Putrajaya hari ini, Timbalan Perdana Menteri, Datuk Seri Fadillah Yusof mengesahkan parti-parti politik yang menyokong pentadbiran Anwar akan memeterai perjanjian berkaitan kerjasama itu esok.

Ia mendahului usul percaya yang bakal dibentangkan di Parlimen pada Isnin ini.

See author's posts


Waspada pelawat kembali dari Sabah

BETONG: Sarawak berada dalam keadaan berjaga-jaga terhadap mereka yang kembali ke negeri ini selepas hari mengundi di Sabah.

Timbalan Ketua Menteri Datuk Amar Douglas Uggah berkata Sabah kini bertukar kepada zon merah Covid-19 dengan jumlah kes baharu yang agak membimbangkan.

“Sebaliknya, kita di Sarawak telah mencatatkan sifar kes dalam beberapa hari terakhir dan sehingga hari ini,” katanya.

Beliau berkata demikian ketika merasmikan upacara penghormatan 33 pesara dan pegawai yang akan bersara dari Jabatan Kerja Raya (JKR) dari seluruh negeri di sini, semalam.

Uggah berkata, sekitar 500 anggota polis dari negeri ini telah dihantar ke Sabah untuk membantu pasukan keselamatan di negeri itu semasa pilihan raya negeri tersebut.

“Kita juga mempunyai ahli politik veteran tempatan yang juga ke ke sana untuk berkempen serta pengundi yang balik untuk membuang undi dan kemudian kembali ke Sarawak. Melihat trend itu, laporan baru-baru ini menunjukkan bahawa mereka yang pulang dari Sabah didapati positif wabak itu,” tambahnya.

Uggah mengatakan dengan situasi sedemikian, ini bermakna Sarawak masih belum lagi dalam keadaan yang selamat.

“Oleh kerana itu, kita sekarang mempunyai beberapa syarat baharu bagi mereka yang kembali dari Sabah. Kita harus membentuk perisai pelindung di sekitar Sarawak daripada kemungkinan wabak ini menular lagi,” katanya.

Uggah mengatakan ini akan menyukarkan mereka yang berkenaan tetapi setiap orang mesti mematuhi prosedur operasi standard (SOP) yang ditetapkan.

“Kita harus berjaga-jaga ….. sesiapa yang keluar dari negeri, ke luar negeri atas tugas rasmi atau pelancongan, harus dikuarantin selama 14 hari di rumah masing-masing sebaik sahaja kembali.

“Kita tidak hanya melindungi anda atau keluarga anda tetapi masyarakat semuanya,” ujar beliau.

Uggah menambah kata, kerajaan terpaksa tegas di dalam hal ini kerana sedang berhadapan dengan situasi yang amat sukar.

Oleh Alexandra Lorna

See author's posts


Teruskan legasi keluarga

IBU bapa saya merupakan antara pengusaha Padi Bario sejak 1960-an lagi dan sebagai anak sulung daripada lima adik-beradik, saya berasa terpanggil untuk meneruskan usaha mereka supaya tidak menjadi sia-sia.-Dayang Nalin@Dayang Ulun

TERPANGGIL untuk meneruskan legasi keluarga mengusahakan tanaman padi bario, Dayang Nalin@Dayang Ulun sanggup meninggalkan pekerjaan di sektor swasta untuk menjadi petani sepenuh masa mengusahakan sawah seluas 1.21 hektar di Bario, Sarawak.

Wanita berketurunan Kelabit berusia 58 tahun itu kembali ke Bario pada 2008 untuk mengusahakan tanaman padi bario secara serius bersama keluarganya.

“Ibu bapa saya merupakan antara pengusaha padi bario sejak 1960-an lagi dan sebagai anak sulung daripada lima adik-beradik, saya berasa terpanggil untuk meneruskan usaha mereka supaya tidak menjadi sia-sia,” katanya kepada Bernama di sini baru-baru ini.

Dayang Nalin adalah antara 2,361 penerima sijil Skim Amalan Pertanian Baik Malaysia (myGAP) pada majlis apresiasi pensijilan myGAP bagi pengusaha subsektor tanaman bagi 2021 di Kementerian Pertanian dan Industri Makanan (MAFI) di Putrajaya, baru-baru ini.

MyGAP adalah skim pensijilan yang komprehensif untuk sektor tanaman, akuakultur dan ternakan antara lain memfokuskan kepada keselamatan makanan dan pengurusan alam sekitar terbaik.

Dayang Nalin yang merupakan pengurus syarikat Dnalin Bario Highlands Ecofarm berkata antara keistimewaan padi bario ialah teksturnya yang halus selain kandungan karbohidrat yang rendah menyebabkan beras itu semakin mendapat tempat dalam kalangan masyarakat termasuk di Semenanjung Malaysia.

Beliau berkata harga beras berkenaan boleh mencecah RM16 sekilogram di Bario dan namun harganya lebih tinggi di pasaran akibat pelbagai faktor termasuk jenis beras yang dihasilkan seperti beras Adan Bario yang halus yang sesuai dijadikan sebagai makanan harian.

Menurut Dayang Nalin yang turut dibantu suaminya, ramai anak muda Bario mula ‘balik kampung’ dan menunjukkan minat untuk mengusahakan tanaman padi bario.

“Tahun ini juga, Jabatan Pertanian Sarawak mencari jalan supaya ramai orang akan mengusahakan kembali sawah-sawah terbiar. Ia mendorong orang di kampung untuk turut serta dalam bidang tanaman ini,” kata ibu dua anak itu yang sering kali merujuk kepada jabatan itu bagi bimbingan amalan pertanian baik.

Dayang Nalin berkata hasil tuaian boleh mencecah tiga tan pada satu-satu masa dan beliau mengupah pekerja kontrak bagi kerja penuaian padi dan proses pengeringan.

“Musim menuai adalah antara pertengahan Disember hingga Februari dan padi perlu dituai secara berterusan kerana musim hujan akan bermula pada Mac,” katanya yang masih menggunakan teknik pengeringan padi secara tradisional.

Selain tanaman padi bario, Dayang Nalin juga mengusahakan tanaman nanas Morris dengan hasil ladang sebanyak 200 hingga 300 kilogram sebulan.

Terdahulu, Timbalan Menteri Pertanian dan Industri Makanan Datuk Seri Ahmad Hamzah yang menyampaikan sijil kepada penerima sijil myGAP dan 34 penerima Skim Pensijilan Organik (myOrganic) berkata pensijilan akan membolehkan satu daripada objektif di bawah Dasar Agromakanan Negara 2021-2030 (DAN 2.0) tercapai dalam menambah baik keselamatan dan nutrisi makanan rakyat.

“Pengeluaran produk pertanian yang segar, berkualiti dan selamat dimakan di keseluruhan rantaian nilai makanan memberi impak kepada kesejahteraan dan kesihatan rakyat,” katanya ketika berucap merasmikan majlis apresiasi berkenaan.

Berdasarkan rekod Jabatan Pertanian sejak 2002 hingga kini, sebanyak 9,453 ladang di bawah subsektor tanaman telah menerima pensijilan myGAP manakala 294 ladang telah menerima pensijilan myOrganic. – Bernama

See author's posts


SAMIN mohon sokongan demi pertumbuhan ekonomi

SIBU: Persatuan Industri Maritim Sarawak (SAMIN) berharap Kerajaan Sarawak dapat memberikan sokongan secara berterusan kepada industri marin agar dapat terus berdaya saing, sekali gus menyokong pertumbuhan ekonomi negeri dan negara.

Presiden SAMIN Dr Renco Yong berkata, industri marin atau laut adalah tulang belakang ekonomi maritim Sarawak kerana khidmat penghantarannya memudahkan banyak pengangkutan komoditi dan produk tempatan ke pasaran luar dan pengimportan kargo ke negeri ini.

“Industri ini juga penting bagi industri minyak dan gas luar pesisir yang merupakan penyumbang penting kepada ekonomi negeri.

“Dalam hal ini, dukungan berterusan dari Kerajaan Negeri dalam bentuk insentif dan kebajikan yang baik sangat penting dalam membantu para pemain industri menghadapi waktu-waktu yang mencabar ini dan berkembang menjadi kompetitif di peringkat nasional dan antarabangsa,” katanya dalam satu kenyataan, kelmarin.

Beliau berkata, penularan pandemik Covid-19 yang melanda seluruh dunia pada masa ini telah mempengaruhi aktiviti perniagaan anggota SAMIN secara khusus dan pemain industri marin negeri ini secara umumnya.

Ini susulan, sekatan pergerakan dan keperluan penjarakan fizikal yang dikenakan untuk membendung wabak tersebut, katanya.

“Sebagian besar limbungan kapal di Sarawak telah mematuhi Prosedur Operasi Standard (SOP) dengan ketat semasa tempoh pelaksanaan Perintah Kawalan Pergerakan (PKP) sebelum ini.

“Pemilik limbungan kapal ini telah berusaha sebaik mungkin untuk mengurung pekerja mereka di tempat tinggal mereka bagi meminimumkan pergaulan mereka dengan orang luar demi keselamatan mereka sendiri,” ujarnya.

Beliau berkata, sudah tiba masanya tenaga kerja dalam industri ini dipulihkan sepenuhnya kerana keadaan di negeri ini menunjukkan peningkatan berdasarkan jumlah kes Covid-19 yang lebih rendah di kalangan penduduk tempatan.

“Kami memohon Kerajaan Sarawak agar dapat mempertimbangkan untuk mengizinkan kakitangan limbungan kapal yang telah menerima dua dos vaksin untuk kembali bekerja,” kata Dr Renco.

Beliau juga menyatakan harapannya agar Kerajaan Sarawak terus mempromosikan pengembangan industri laut walaupun terdapat perubahan kepimpinan dalam Kerajaan Persekutuan.

“Kami juga yakin bahawa kerajaan dan Perdana Menteri yang baharu akan meletakkan pemulihan ekonomi negara sebagai agenda utama mereka dan dengan cepat akan memulihkan ekonomi negara.

“Pandemik Covid-19 yang masih merekodkan kes harian tinggi dan kesan buruk terhadap ekonomi kita, kita tidak mampu menangguhkan lagi usaha menghidupkan semula ekonomi negara.

“SAMIN, seperti biasa, sentiasa memberikan komitmen untuk bekerjasama dengan agensi Kerajaan Negeri dan Persekutuan yang terlibat dalam industri marin untuk mempromosikan kepentingan anggotanya dan meningkatkan sumbangan industri ini kepada ekonomi negeri dan negara”, katanya.

See author's posts


Sultan Sallehuddin terima menghadap 23 ADUN

ALOR SETAR: Sultan Kedah Al Aminul Karim Sultan Sallehuddin Sultan Badlishah tiba di Kompleks Bunga Raya, Lapangan Terbang Sultan Abdul Halim, Kepala Batas   di sini pada kira-kira 11.45 pagi semalam.

Ketibaan baginda yang diiringi Sultanah Kedah Sultanah Maliha Tengku Ariff disambut oleh Menteri Besar Datuk Seri Mukhriz Mahathir, Setiausaha Kerajaan Negeri Datuk Ammar Shaikh Mahmood Naim dan Mufti Kedah Datuk Fadzil Awang.

Baginda sebelum ini dilaporkan berada di Kuala Lumpur.

Susulan perkembangan politik semasa di Kedah, difahamkan Sultan Sallehuddin akan menerima menghadap 23 Ahli Dewan Undangan Negeri (ADUN) daripada Perikatan Nasional (PN) hari ini.

Bagaimanapun, belum ada sebarang kenyataan rasmi mengenainya dikeluarkan mana-mana pihak.

Rabu lepas sebuah portal berita melaporkan sebanyak 23 akuan bersumpah (SD) daripada ADUN Kedah telah dipersembah kepada Sultan Sallehuddin dengan mencadangkan calon baharu menteri besar negeri itu.

Menurut laporan itu, yang memetik Setiausaha Agung PAS Datuk Takiyuddin Hassan, SD tersebut   diserahkan ketika Presiden UMNO, PAS dan BERSATU menghadap Sultan Sallehuddin di Kuala Lumpur, Rabu lepas.

Pada Selasa, dua ADUN PKR, Azman Nasrudin (Lunas) dan Dr Robert Ling Kui Ee (Sidam) mengumumkan keluar parti serta menyatakan sokongan kepada kerajaan PN di bawah kepimpinan Perdana Menteri Tan Sri Muhyiddin Yassin.

Pada hari sama, Ketua Pembangkang DUN Kedah Muhammad Sanusi Md Nor mengumumkan 19 daripada 36 ADUN Kedah hilang kepercayaan terhadap kepimpinan Mukhriz.

Muhammad Sanusi mendakwa empat ADUN BERSATU   juga telah hilang kepercayaan kepada Mukhriz, yang merupakan Timbalan Presiden BERSATU. – BERNAMA

See author's posts


Empat maut, pesawat ringan terhempas

BRISBANE, Australia: Dua orang dewasa dan dua kanak-kanak terbunuh selepas sebuah pesawat ringan terhempas dekat bandar raya Brisbane, kata polis semalam.

Polis negeri Queensland berkata, keempat-empat mangsa terbunuh apabila pesawat kecil itu terhempas di perairan cetek dekat Redcilffe, utara Brisbane pada 9.00 pagi (waktu tempatan).

Mayat  juruterbang berusia 69 tahun bersama tiga penumpang iaitu seorang individu dewasa dan dua kanak-kanak ditemui oleh pasukan penyelam polis tidak lama kemudian. Identiti kesemua penumpang masih belum dikenal pasti.

Pegawai polis tempatan, Inspektor Craig White menyifatkan kejadian itu sebagai kemalangan tragis menjelang hari Krismas.

“Ini adalah perkara  yang tidak harus dilalui oleh sesebuah keluarga menjelang waktu ini (menjelang Krismas),” katanya.

Media tempatan memaparkan pesawat empat tempat duduk itu berada dalam kedudukan terbalik di dalam air.

Laporan awal menyatakan  pesawat itu terhempas sejurus selepas berlepas, kata pihak berkuasa tetapi siasatan penuh telah diarahkan bagi mengenal pasti punca sebenar kejadian. – AFP

See author's posts


Nyekat ulah ngelun ari ahlong

MAYUH bendar orang gaga ati ninga atur perintah ti neritka adat kena nyekat pengawa nyali duit nadai belisin.

Siku kaban ti gawa perintah muji atur terit nya. Kebuah pia, laban orang ti kena tinggang penusah laban ahlong tu endang tebal agi bala raban sida tu, kelebih agi bala sida ti nadai slip gaji.

Nyadi orang perintah enggau kompeni ti bisi gaji bulan mayuh agi tepawah laban sida kompeni nyali duit bisi lisin laban mudah bulih duit injau laban bisi slip gaji sereta nerima gaji genap ujung bulan.

Ka tambah tu, unggal tu mega madah, perintah patut balat agi mansik chara enggau atur kompeni belisin ti nyali duit ngagai klien sida.

“Perintah patut ukai meri lisin nyali duit ngagai kompeni aja tang sida patut mansik enggau silik terma sereta bakani prosedur kompeni nyali duit belisin tauka ‘ahlong belisin’. Enti sida udah mansik, nya baru perintah nemu bala kompeni tu endang balat ‘nginsap darah’ bala orang ti ngelun ari sida. Kami menyanak tu endang genap bulan mayar semak lapan ratus pala enggau bunga lun dipegulai,” ku unggal gawa perintah tu ti enda ngasuh nama enggau batang pengawa iya disebut ditu.

Lelaki tu umur urung 40 taun ti datai kediri betemu enggau Sada Sarawak apin lama nyerimbai berita pasal ahlong ti bisi pansut nya ngarapka perintah anang mina nyidi kompeni nadai lisin (ahlong) tang mega mansik enggau silik modus operandi jalai nyali duit kompeni belisin ti belindung ba lisin sida tang ke bendar iya nadai bida enggau sida ahlong.

Apin lama ti udah, sekeda surat berita di menua tu nyengkaum Sada Sarawak bisi udah mantaika berita pasal perintah di serata Malaysia ti deka bebendar nagang sereta ngemunaska ulah sida ahlong. Berita mega madah deka neritka agi atur kena meratika sereta nentuka enda tepawah ari jalai ti betul bala kompeni money lender ti nyali duit lun ngagai mensia mayuh.Nyadi ukai mina kompeni money lender aja ti udah balat nyadi ngerekai tang pia mega kompeni pajak gadai di menua Sarawak tu. Kompeni ngelun duit pan bisi ga bejalaika pengawa pajak gadai taja pan terma sida enda sebaka. Baka nya terma enggau atur sida ngelun duit.

Pekara ti dibantai unggal gawa perintah tu ngagai Sada Sarawak nya ukai pasal sida kompeni nya belisin tauka enda. Utai ti deka dikenataika iya ngagai mensia mayuh nya pasal jalai sida ngechaj bunga enggau jalai mayar lun nya. Naka ti ditemu iya, chara chaj bunga sida ngelun nya nadai tentu jauh ari pangan diri.

“Kelimpah ari ngechaj bunga entara 10 ngagai 20 peratus genap bulan, kompeni ngelun nya mega nyimpan kad ATM enggau bup akaun gaji orang ti nginjau duit nya. Kebuah pia, sida deka nguna kad ATM nya kena ngambi gaji orang ngelun nya genap ujung bulan.

“Laban kad ATM gaji ti disimpan sida, kami menyanak endang nadai jalai bisi duit simpan laban duit nya nadai mayuh agi udah iya diputung utang sida. Ka tambah tu, enti enda chukup belanja kami majak deka nginjau duit baru nambah utang ti lama. Tu ngujungka utang betimbun lalu ngujungka nadai agi duit ka belanja bukai,” ku unggal nya ke bisi anak agi sekula empat iku enggau bini ti mina nyaga rumah aja sereta nadai penatai belanja.

Iya mesan ngagai bala mensia mayuh bukai awakka enda kena jerungkang penanggul ngelun tu.

“Enti nuan berutang RM5,000 ari kompeni nyali duit belisin nya, nuan deka mayar genap bulan RM500 genap bulan ungkup bunga 10 pesen tauka RM750 genap bulan enti bunga iya 15 pesen, lalu enti enda mayar pala iya, sampai parai pan lun nya enda abis bayar,” ku tudah lelaki nya sampai pelair ai mata laban sinu ngerunding diri empu balat merinsa tinggal utang.

Lalu enti nuan bisi ati deka ngerarika diri ari mayar lun nya, nadai jalai laban bala sida tukay nyali duit belisin nya endang ngena gangster nagih utang tauka ngiga enggau ngasu nuan baka ukui ngiga jelu siga, ku iya. Nya alai nadai jalai nuan ulih ngerarika diri. Kenu ku iya, sida nya mega enda bedulika nuan ba opis tauka sebarang alai endur enti sida ngiga nuan minta mayar utang.

Bisi indu siku ti gawa ba lab sains sebuah sekula sekonderi nyau abis ka luput laban ditagih bala raban apek bayat digaji tuke ngelun tegal tudah tuai nukar kad ATM iya lalu laun tauka enda mayar lun nya sebulan, ku lelaki nya madah.

Pengawa sida ti nyali duit sereta ngechaj bunga tinggi, nyimpan kad ATM orang siku-siku tu nadai dalam atur ngelun belisin. Tu sigi atur digaga sida empu kena nyaga diri ari kena tipu bala klien tauka ari rugi. Sida tu endang enda bedulika nuan merinsa enggau rugi besai. Bala sida tukay ngelun tu mina ngira untung sida empu aja, ku lelaki nya. Nya alai, manah agi bala bukai anang ngelun duit ari sida tu, ku iya.

Taja pia, mensia mayuh ti bisi penanggul suntuk sereta begunaka duit enggau lengkas sereta nadai jalai ulih ngelun ari bank, endang tusah bendar deka nyeliah diri ari jerungkang tajam tu.

Kebuah pia, sida senang bulih duit injau lalu enda ibuh nganti beminggu tauka bebulan peminta lun ari bank. Orang ngelun ari ahlong belisin tu lalu tekala nya bulih duit sereta nadai mayuh utai dipinta baka bank. Sida ahlong belisin nya mina begunaka slip gaji bulan, bup enggau kad ATM akaun bank enggau salin tingki (kad pengelala) nuan aja. Semua utai tu disimpan sida ambika jadi jamin nuan, ku lelaki nya madah.

Nyadi enti nunda atur tauka adat menua Malaysia tu, nadai orang tau ngembuan kad ATM enggau bup akaun bank orang bukai. Tu sigi pengawa ti salah lalu ulih diukum ngena tusun ukum tauka penal code menua tu. Tang taja pia, nadai orang berani ngeripot tu ngagai polis laban nangika diri digiga gangster digaji bala tukay kedai ngelun nya.

Lelaki nya madah, iya kala nguji nukar akaun bank gaji iya tang udah nya lalu digiga tukay ngelun ngena tiga iku gangster ti ngujungka iya enda ulih enda nyerahka kad ATM gaji ngagai sida nya. Iya mega madah tukay alai ngelun nya bisi ngaji sampai enam ngagai sepuluh iku nembiak ti diasuh iya ngambi gaji bala orang ngelun maya ujung bulan. Sida nya deka bejalai ba sebelah nengeri Kuching tu laban enda ulih berupai ngambi duit ba bank siti mai kad ATM kelalu mayuh takut ditemu bank tauka diperati polis. Genap iku sida bisi dibekalka tuke enggau talipaun binching sereta diberi kredit chukup kena sida bejaku sereta betanya ngagai pangan diri dini endur sida awakka nyamai begiga pangan.

Perintah sigi nemu pemerinsa bala rayat mayuh tegal kena tinggang penusah ngelun ari ahlong enggau sida tukay ngelun belisin.

Semua bala kitai patut sama bela nyaga pengelikun diri sebilik lalu anang sekali-kali kena tebak jerungkang tajam sida ahlong nya.

Apin lama ti udah, bala sida ari Opis Polis Nasat Penyalah Dagang tauka Commercial Crime Investigation Department (CCID) bisi nyapai pemujur sepengudah sida ti nangkap tiga iku bala orang nyali duit tegal dipelaba salah baru Akta Nyali Duit tauka Money Lenders Act 1951.

Oleh TELSA EMPERAN

See author's posts


Geledi ngujungka Manang,indai Kera sama labuh

JELU Mirah seduai Jelu Padi Baru sama irau ati pasal indai Kera ti deka berubat ba Manang Balie. Nya alai randau seduai mengkang pasal jalai Manang nya ke ngubat orang sebedau nya.

“Kira ke ukai gerai laban ubat iya orang ke gerai nya,” pia ku Jelu Mirah nimbal jaku Jelu Padi Baru.

“Nya meh ku aku punggal. Aku irauka indai Kera nya dilumai iya. Tudah indai Kera nya endang ngiga orang ti nemu berubat, laban iya ke selalu pedis isi. Gamal aya Manang nya serap endar. Pala dikempuk, jari diperuk, tunjuk dibatak, kechiak disilak, perus diuntus, dada dipurus. Tegu di kuyu enggau dada, keremuk di rusuk, jungka punggung, tangkap di  rakat, enjungka patung, sagamka kanan, gamaka kiba, enda jena tudah indai Kera nya lagi asai ke pangkaka bena, tangkap karan,” pia ku Jelu Padi Baru.

“Enda tentu endar orang tuai nya. Perasa kitai meda gamal tak diau diri,” ku Jelu Mirah.

ANANG PERASA

“Anang perasa, punggal. Nya ke dikumbai orang ‘makai di dalam’. Peda nuan, iya semampai ngias diri. Pekayan empat-lima kali betukar dalam sehari. Agi regas aya Manang nya, anang saru,” ku Jelu Padi Baru.

“Peda nuan, iya ngerandau ibu indai Kera nya makin lama, makin rapat. Jaku kitai tiga tadi agi mekang-mekang, lalu apin temu tunga. Ka tak ensaraka randau seduai, enggai nyadi ga laban enda nemu utai dikejakuka orang orang,” ku iya.

Nyadi sekumbang Jelu Mirah seduai Jelu Padi Baru ke berandau ba ujung dan, Manang Balie seduai indai Kera ngeringak begama, laban tudah indai Kera endang lama udah ngiga orang ke nemu berubat. Jari begama, mulut bejaku. Nyadi ku Manang: “Aku enda tau ngarau begama wai. Enggai ngudahka orang ke ngasuh. Ukai nyamai natka pemedis, nya alai enggai ngayahka pangan,” pia ku Manang Balie.

“Nya meh utai ti digiga wai. Mayuh orang begama semina nechalka tunjuk aja, tak semina ngudahka kitai ke ngasuh. Bakanya ga orang ke nemu beurut-urut ku jaku, tang semina ngempuk kulit aja, enda tegigaka sebarang utai ke patut diurut,” pia ku indai Kera.

“Aku enda pia wai, enggai ngayahka pangan. Enti enggai, tak enda sekali. Beduan pangan sigi enda, nya pantang kami ke nyadi manang,” ku Manang Balie nimbal jaku indai Kera.

Iya pan lalu majakka pengawa diri ke ngubat indai orang nya. Indai Kera nya tak sebarang ku iya ngatur, ama tingkap, ama telentang lakak-lakak natka iya ti ngurut. “Lama udah pemedis nuan tu wai, enda ulih berumban enti deka berubat amat-amat,” ku Manang.

“Barang ku nuan meh wai, sigi lama udah ngiga orang ke landik berubat. Nasip endar ga betemu enggau nuan saritu,” ku indai Kera.

“Nya meh gaya utai ti semitan tak baka ke besemaya,” ku Manang.

Jari ngurut-mengurut, mulut kulap-kulap muchau. Indai nyau nyempekang-bangang nejuka iya ngenjing kenanas baka ke ngambi ulih ba indai orang nya. Belayan tudah Manang Balie endang enda besai, nya alai tak nadai tentu berasai indai Kera nya dienjun iya tubuh. Nyau kepuas ke meruk pala, engkechit ga iya ngagai pala patung indai Kera ke nyerungkung. Kelama ke bepusin meruk pala patung, terejun ga iya ngagai dada siku nya. Kena tinggang iya ke terejun nya baru bisi berasai mimit ba indai Kera.

NYAMAI DIURUT

“Nakal endar nuan wai, nyamai endar diurut,” ku Manang nganu indai Kera.

“Nadai ngawa nya wai bagas balat ari nya utai ke nating, tang nadai berasai kitai teleba gawa berat. Ubat dia meh, anang irauka aku enda nakal. Pedis tatka meh, isa ga gerai,” ku tudah indai Kera.

Nyau kepuas ke gila diri sebelah atas belakang, sebelah atas dada indai Kera, dia Manang Balie bejaku dalam ati diri. “Hah, ngumba bendar indai orang tu ngaga diri. Seduai nya enggai mindah-mindah ga ari nya. Nama utai kerandauka ngelama nya dia,” ku iya mutap dalam ati diri.

Nyadi sekumbang Manang ke berubat nya, Jelu Mirah seduai Jelu Padi Baru semampai nyeling ngagai tunga seduai sambil ke berandau. Nya alai seduai meda gaya pengawa enggau ulah Manang Balie ti ngubat indai Kera nya. Nya alai ku Jelu Mirah: “Balat jamah aya Manang Balie, tak baka ke ngenjun utai ngapa ngaga tudah indai Kera. Engka tak berasai nyamai iya nya kini, nama tak enda engkebut ditepan aya Manang,” pia ku Jelu Mirah.

“Eh nadai nya tentu nyamai deh punggal, tang ngenyadika diri ke gerai laban Manang nya ukai mudah muji diri landik berubat,” ku Jelu Padi Baru nimbal.

“Engka nya amat ga kini. Jalai berubat ukai nya sama. Lain guru, lain ga jalai. Bisi ga orang ke amat bisa, enggai ngayanka diri. Bisi penemu, padahka nadai. Bisi pengering enda dibantai. Tang sekeda orang ke nemu berubat ku jaku endang bedagangka penemu. Endang digiga orang ke sakit. Lebuh begama, macham utai ke temu ba tubuh orang ke sakit. Paku lawang meh utai ke dichabut ari pala patung. Bulu Landak dibatak ari punggung. Batu meh utai ke temu sebelah tubuh orang ke enda dapat nya. Tang orang ke diubat nya tak jarang bendar ke gerai, lalu mengkang kangai-kangai ngumbai diri lesi bebadi laya pumpung,” bakanya ku jaku Jelu Mirah.

“Amat ku nuan punggal. Manang Balie nya pan nadai meh udah nyengala ditemu bisa. Nama indai Ringin ke dibuat iya pagi tadi tak mengkang kalai-kalai nya dia enda tau angkat,” pia ku Jelu Padi Baru.

“Engka laban pengawa ke berubat nya apin tembu, laban indai Ringin nya ke rari enggai digama iya lubang seput. Tang tu lagi baru temu bendar, laban seduai iya indai Kera lama endar udah berubat. Tentu dabiska iya magang semua penemu ke dikena berubat,” ku Jelu Mirah.

BERASAI GELEDI

Nyadi sekumbang seduai ke berandau nya, Manang Balie endang majak ngurut tubuh indai Kera. Kepuas ke diperuk iya, indai Kera nyau berasai geledi lalu lekik-lekik ketawa, tang enda inggar enggaika seduai di ujung dan nya ninga. Lebuh ninga indai orang nya ketawa, dia Manang Balie makin ransing agi ngurut iya. Ngejangka berang, jari aya Manang, ensurukka rusuk, pautka perut mansa kanda lalu melelatka pusat. Datai dia, enda ulih tatka indai Kera agi tegal kelalu geledi. Enda berasai jari iya nipas jari Manang Balie ti lama nyinuk ba pusat nya. Jari sepiak ke bepegai nya lalu tebelengka ari dan kayu. Seduai iya Manang Balie lalu sama bela labuh be tisi midan mengkang bepakap ba pangan. Indai Kera lalu luput laban pala iya tepangka ba bandir di tisi midan nya.

Midan nya penuh laban bala mayuh ke datai deka mendingka aum. Tekenyit endar orang meda indai Kera seduai Manang Balie tak beberap labuh ari puchuk kayu. Sida laiu begau kia ngidupka indai Kera ke luput.

“Nama utai dipelayaka seduai di puchuk kayu dia tadi?” pia ku Tekura. Tudah Tekura nya tadi tinduk ba tisi midan, kesal bendar ati laban nyau deka kena tinggang seduai ke labuh nya. Indai Kera apin ngeleda, nya alai Manang Balie nyaut Tekura.

“Ukai belaya kami duai tu tadi Buat…berubat. Tang lebuh iyang aku datai, indai orang tu tekenyit lau luput tegal kelalu kesal ati. Meda iya luput lalu diberap aku. Nya kebuah kami duai tadi tak beberap peda kita,” pia ku Manang Balie.

Nyau kelama sida ke ngidupka iya, nya baru indai Kera ngeleda. Taja udah ngeleda, tang lama enda tau bejaku. Bini Manang Balie pan sama enggau orang begau kia. Apin seduai nya ke labuh, iya enda nemu Manang nya ngubat indai Kera di puchuk kayu din meda lupung iya enda dibai. Nya alai iya lalu nanya: “Kati ku nuan berubat, lupung enda dibai. Nama utai ke dikena barubat?” ku iya.

“Ukai nya semina dalam lupung utai ke dikena berubat. Semadi belian, nya baru begunaka utai ke bisi dalam lupung,” pia ku iya nyaut bini diri.

Nyadi kitai ngelengka cherita aum jelu naka tu dulu.

Oleh TELESA EMPERAN

See author's posts


Jualan bunga laris menjelang All Souls Day￼

MUKAH: Penjualan bunga segar laris seperti  pisang goreng semenjak beberapa hari lalu dan keadaan tersebut lebih terserlah semalam sempena All Souls Day yang akan disambut Rabu ini.

Menurut penjual bunga yang hanya dikenali sebagai Kiu, mereka menjual pelbagai jenis bunga segar yang sentiasa menjadi pilihan pelanggan mereka.

“Harga bunga yang dijual di sini dari  harga serendah RM3 sehingga lebih daripada RM200,” ujarnya ketika ditemui dipremis mereka pada pagi Isnin.

All Souls Daya merupakan salah satu perayaan agama yang penting dalam kalendar  Kristian terutama  Katolik.

Bunga-bunga tersebut akan diletakkan di pusara ahli-ahli keluarga yang meninggal .  Senario yang cukup istimewa ialah mereka yang membeli bunga itu bukan dalam kalangan orang Kristian sahaja,  malah dari agama lain, terutama mereka yang mempunyai ahli keluarga mahupun sahabat handai  beragama Kristian yang telah meninggal.

See author's posts


Hampir 5 tahun tidak dibayar gaji

MIRI: Dipaksa bekerja percuma. Itu nasib yang menimpa lapan wanita warga asing apabila dipergunakan sebagai pembantu rumah tanpa dibayar gaji oleh majikan mereka.

Namun penderitaan semua mangsa berumur antara 33 hingga 58 tahun itu berakhir apabila diselamatkan sepasukan anggota polis dari Bahagian Siasatan Jenayah Ibu Pejabat Polis Daerah yang melakukan serbuan ke atas sebuah rumah di Taman Da Sing di sini, sekitar 9.30 malam, semalam.

Difahamkan, beberapa wanita tersebut mendakwa hampir lima tahun tidak dibayar gaji oleh majikan.

Ketua Polis Daerah, Asisten Komisioner Lim Meng Seah berkata, semua wanita terbabit diselamatkan selepas pihaknya mendapat maklumat awam.

Katanya, pihaknya melakukan serbuan ke atas rumah berkenaan yang dijadikan tempat penginapan mangsa.

“Semasa pemeriksaan dijalankan, didapati lapan wanita tersebut tidak mempunyai sebarang dokuman perjalanan.

“Mereka mendakwa dipaksa bekerja dan tidak dibayar gaji oleh majikan,” katanya dihubungi di sini.

Oleh Liong Chai Ling

See author's posts


Ekonomi negera bertambah baik pada 2021

KUALA LUMPUR: Kerajaan menjangkakan kedudukan ekonomi Malaysia akan bertambah baik pada tahun ini, sejajar dengan pemulihan aktiviti ekonomi dan perdagangan dunia, kata Perdana Menteri Tan Sri Muhyiddin Yassin

Memetik laporan World Economic Outlook, beliau berkata, Keluaran Dalam Negara Kasar (KDNK) dunia pada tahun 2021 diunjur kembali pulih pada kadar 5.5 peratus manakala perdagangan dunia turut diunjur kembali berkembang pada kadar 8.1 peratus.

“Badan-badan antarabangsa seperti Tabung Kewangan Antarabangsa dan Bank Dunia pada bulan Januari 2021 mengunjurkan ekonomi negara kita akan berkembang pada kadar 7.0 peratus dan 6.7 peratus,” katanya pada Majlis Amanat Perdana Setahun Malaysia Prihatin, semalam.

Menurut perdana menteri, pemulihan ekonomi negara akan turut diterajui oleh sektor perkhidmatan dan pembuatan yang menyumbang lebih 80 peratus daripada KDNK.

“Pada masa yang sama, permintaan domestik diunjur mencatat pertumbuhan yang stabil disokong oleh penambahbaikan dalam pasaran buruh, kadar inflasi yang rendah dan keadaan pembiayaan yang menggalakkan serta penerusan semula projek utama infrastruktur,” katanya.

Justeru itu, Muhyiddin berkata kerajaan Perikatan Nasional bertekad akan memacu pemulihan ekonomi dengan lebih rancak pada tahun ini demi kesejahteraan rakyat setelah mengharungi segala cabaran pada tahun 2020.

“Saya tahu, walaupun keadaan sudah beransur pulih, ramai rakyat di luar sana masih mengalami kehilangan punca pendapatan dan banyak usahawan tertekan untuk meneruskan perniagaan,” katanya.

Sehubungan itu, dalam tempoh Perintah Kawalan Pergerakan (PKP) kali kedua ini, kerajaan telah berusaha untuk mengimbangi antara kepentingan kesihatan awam dan keperluan pertumbuhan ekonomi.

Beliau menjelaskan kerajaan telah membuat keputusan untuk memberi kelonggaran dengan membuka lebih banyak aktiviti ekonomi berbanding PKP kali pertama dengan syarat pematuhan kepada prosedur operasi standard (SOP) yang ketat.

“SOP bagi semua aktiviti ekonomi juga telah ditambah baik dengan penglibatan aktif persatuan dan dewan perniagaan,” kata perdana menteri.

Katanya, kebenaran kepada lebih banyak aktiviti ekonomi untuk beroperasi adalah amat penting kerana sebagai sebuah negara perdagangan, barangan dan produk yang dihasilkan dalam negara perlu dieksport.

“Kita tahu umpamanya sarung tangan getah, produk elektrik dan elektronik dan hasil kayu-kayan seperti perabot mendapat permintaan yang cukup memberangsangkan dalam pasaran eksport,” kata Muhyiddin.

Selain itu, katanya kelangsungan sektor-sektor ekonomi seperti pembuatan, perkhidmatan dan peruncitan juga adalah amat penting kerana ia turut membantu operasi syarikat perusahaan kecil dan sederhana dalam rantaian nilai aktiviti ekonomi negara.

Kesan pelaksanaan PKP kali kedua di peringkat awalnya adalah tiga kali lebih rendah dengan hanya pembuatan dan sebahagian peruncitan dan pembinaan yang dibenarkan beroperasi dengan kapasiti 100 peratus pengeluaran, berbanding PKP pertama, ujar beliau.

Namun, Muhyiddin berkata kehilangan hasil masih besar iaitu sekitar RM633 juta sehari.

Sehubungan itu, katanya kerajaan telah mengarahkan supaya semua aktiviti ekonomi dalam sektor perkhidmatan, peruncitan dan pembinaan dibenarkan beroperasi pada kapasiti 100 peratus dengan SOP ketat yang perlu dipatuhi.

“Kebenaran untuk beroperasi bagi aktiviti ekonomi ini memberi peluang kepada syarikat untuk terus menjana pendapatan,” tambahnya. – Bernama

See author's posts


Matrixx United 1, Libra B juara futsal

JUARA KATEGORI LELAKI… Pasukan Matrixx United 1 dinobat sebagai johan di Kejohanan Futsal KategoriLelaki MSL Peringkat Bahagian Sarikei.

KEJOHANAN Futsal Lelaki & Wanita MSL Peringkat Bahagian Sarikei 2022 selama dua hari bermula Sabtu lalu menyaksikan pasukan Matrixx United 1 dinobat sebagai johan kategori lelaki dan pasukan Libra B johan kategori wanita.

Kemenangan tersebut melayakkan kedua-dua pasukan tersebut membawa pulang masing-masing wang berjumlah RM1,000 beserta piala.

Naib johan kategori lelaki ialah pasukan Volsar Junior, berkongsi ditempat ketiga ialah pasukan Nafas Dunhill dan pasukan Hoodlum.

Manakala, naib johan kategori wanita ialah Libra A dan berkongsi di tempat ketiga ialah pasukan VegaFC dan pasukan Kolej Komuniti.

Sepak mula kejohanan dilakukan oleh Pengarah Jabatan Belia Dan Sukan Negeri Sarawak, Lamat Nyalau diiringi oleh Pegawai Belia dan Sukan Bahagian Sarikei, Mohd Johari Abdullah bertempat di Kompleks Integrasi, Kampung Seberang Baji Jaya.

Dalam pada itu, majlis penutupan dan penyampaian hadiah kepada pemenang Kejohanan Futsal Lelaki & Wanita MSL Peringkat Bahagian Sarikei 2022 dijalankan pada Ahad lalu.

Turut hadir ke majlis penutupan dan penyampaian hadiah ialah Presiden Persatuan Bola Sepak Bahagian Sarikei, Abang Zaini Abang Ismail dan Penolong Pegawai Belia dan Sukan Bahagian Sarikei, Jamaika Marciano.

See author's posts


Bincang dengan KKM nilai perubatan kanabis, ketum – Fadillah

KOTA BHARU: Kementerian Perladangan dan Komoditi sedang melihat potensi perubatan yang ada dalam tanaman kanabis dan ketum, kata Timbalan Perdana Menteri Datuk Seri Fadillah Yusof.

Sehubungan itu, beliau yang juga Menteri Perladangan dan Komoditi berkata pihaknya akan mengadakan perbincangan dengan Kementerian Kesihatan (KKM) untuk melihat kaedah penanaman dan proses penghasilan produk yang terkawal, sekiranya ia dibenarkan untuk ditanam bagi tujuan perubatan di negara ini.

Katanya pembentangan mengenai potensi tumbuhan tersebut juga telah diberikan oleh beberapa pemain industri dan persatuan yang berkaitan dengan kanabis dan hemp.

“Amerika Syarikat, Belanda dan kini Thailand aktif dengan industri tersebut, tetapi di Malaysia, disebabkan ia adalah barang di bawah kawalan kita kena bincang dengan Kementerian Kesihatan bagaimana nak jadikan produk ini boleh ditanam, diproses dan dijual hasilannya dalam keadaan terkawal,” katanya.

Beliau berkata demikian pada sidang media selepas menghadiri Taklimat Pembangunan Industri Kenaf dan Kawal Selia Industri Tembakau, di Ibu Pejabat Lembaga Kenaf dan Tembakau Negara (LKTN), di sini hari ini.

Hadir sama timbalannya Datuk Siti Aminah Aching, Timbalan Ketua Setiausaha (Perancangan Strategik dan Pengurusan) Kementerian Perladangan dan Komoditi Abdul Hadi Omar dan Ketua Pengarah LKTN Idris Mohd Salleh.

Mengulas lanjut, Fadillah berkata ketika ini persepsi masyarakat mengenai kanabis agak berat.

“Bila kanabis persepsinya agak berat, sebab itu kita perlu uruskan dan hasilkan dalam keadaan terkawal iaitu dari segi tanaman, proses dan keseluruhannya (mempunyai) nilai perubatan termasuk hasilan seperti minyak bagi tujuan eksport.

“Saya akan perincikan perkara ini menerusi perbincangan dengan KKM, pihak industri dan badan bukan kerajaan (NGO) yang terlibat untuk melihat kesesuaian bagaimana kita nak laksanakan kalau ia dibenarkan supaya perspektif negatif itu dapat dikawal,” katanya. – Bernama.

See author's posts


Program Pembaharuan Bandar untuk rumah pangsa

KUALA LUMPUR: Kementerian Wilayah Persekutuan akan melaksanakan Program Pembaharuan Bandar di semua rumah pangsa yang mencecah usia 40 tahun, termasuk rumah pangsa persendirian yang dibangunkan pemaju swasta.

Menteri Wilayah Persekutuan Tan Sri Annuar Musa berkata, unit kediaman rumah pangsa yang tidak sesuai diduduki, bersaiz kecil dan struktur lama akan dibina semula dengan pelbagai kemudahan dan kelengkapan sesuai.

Beliau berkata, Dewan Bandaraya Kuala Lumpur (DBKL) telah menyiapkan satu garis panduan dasar di mana kawasan bangunan usang, lama, buruk, kecil dan sesak untuk dibangunkan semula di bawah Program Pembaharuan Bandar.

“Beberapa garis panduan telah siap untuk memberikan galakan dan membantu sektor swasta bersama-sama DBKL dalam usaha ini. Kawasan yang dikenal pasti akan dirobohkan dan dibina semula dengan syarat perlu mendapat persetujuan daripada pemilik asal,” katanya.

Beliau berkata demikian kepada pemberita selepas meninjau kawasan serta menghadiri Program Penyerahan Bantuan Makanan dan Pelitup Muka kepada penduduk di Blok C Flat Taman Segar Jalan Persiaran Lemak, Taman Segar Cheras, semalam. Annuar berkata, dasar baharu itu akan berjalan seiring dengan pembangunan rumah pangsa yang dimiliki DBKL.

“Semua ini termasuk di Seri Perlis di Keramat, Sri Labuan dan juga Sri Negeri Sembilan untuk kita bina semula supaya tiap-tiap pemilik akan mendapat rumah yang baru dengan keluasan 750 hingga 800 kaki persegi, tiga bilik, lengkap dengan segala kemudahan seperti kondominium biasa.

“Ini kami harap akan memberikan satu kelegaan kepada pemilik apartmen lama,” katanya.

Annuar berkata, garis panduan itu telah siap dan mendapat kelulusan jawatankuasa eksekutif peringkat kementerian. — Bernama

See author's posts


Indonesia sediakan hospital kapal

LEMBATA: Tentera laut Indonesia mempersiapkan kapal hospital untuk membantu merawat mangsa yang mengalami kecederaan akibat taufan yang membunuh lebih daripada 150 orang di Nusantara dan Timor Leste semalam, kata agensi bencana itu.

Helikopter juga digunakan untuk menghantar makanan dan barang keperluan lain ke desa terpencil, ketika penyelamat beralih kepada anjing penghidu bagi mencari puluhan mangsa yang masih hilang setelah banjir kilat dan tanah runtuh yang melanda pada hujung minggu di beberapa negara di Asia Tenggara.

Hujan lebat akibat Taufan Tropika Seroja, salah satu ribut paling dahsyat yang melanda wilayah ini selama bertahun-tahun menjadikan komuniti kecil lumpuh akibat banjir kilat dan menyebabkan sekitar 10,000 orang melarikan diri ke tempat perlindungan.

Taufan tersebut turut memusnahkan bangunan dan beberapa kampung di lereng gunung serta kawasan pantai di Pulau Lembata Indonesia yang terletak jauh dan terpencil.

Agensi Bencana Indonesia mengatakan anjing penghidu digunakan dengan harapan dapat menemui mayat sekitar 76 mangsa yang masih hilang dan individu yang terselamat.

Pada masa sama, sekitar 120 orang telah disenaraikan meninggal dunia di gugusan pulau terpencil itu.

Sementara itu, 34 orang lagi telah disenaraikan sebagai terbunuh di Timor Leste, sebuah negara pulau kecil dengan populasi penduduk 1.3 juta di antara Indonesia dan Australia.

Ibu kotanya, Dili turut terjejas dengan bahagian depan istana presidennya berubah menjadi lubang lumpur.

Menurut jurucakap agenci bencana Indonesia, Raditya Jati, kapal hospital tersebut akan meninggalkan Jakarta dan Semarang, sebuah kota di sebelah timur ibu kota Indonesia, menuju wilayah yang dilanda bencana.

Penyelamat telah menghabiskan beberapa hari terakhir menggunakan penggali dan penyodok untuk mengeluarkan mayat yang ditutupi lumpur dan serpihan.

Sementara itu, hospital, jambatan dan ribuan rumah rosak atau musnah akibat ribut yang membadai kebanyakkan kampung kecil.

Pihak berkuasa di kedua-dua negara juga bertempur bagi mengekang penularan Covid-19 di tempat perlindungan yang sesak.

Terdahulu, Timor Leste dengan pantas menutup sempadannya tahun lalu untuk mengelakkan wabak yang mengancam akan membanjiri sistem kesihatan negara itu yang tidak stabil.

Kejadian tanah runtuh dan banjir kilat adalah perkara biasa di seluruh kepulauan Indonesia semasa musim hujan.

Pada Januari lalu menyaksikan banjir melanda Bandar Sumedang di Jawa Barat dan membunuh 40 orang dan pada September lalu, sekitar 11 orang terbunuh akibat tanah runtuh di Borneo.

Badan Bencana Indonesia menganggarkan bahawa 125 juta rakyat Indonesia yakni hampir separuh daripada populasinya tinggal di kawasan yang berisiko tanah runtuh.

Menurut pakar alam sekitar, bencana alam itu sering berlaku disebabkan aktiviti penebangan hutan. -AFP

See author's posts


Perbaiki perkhidmatan Pos Laju

KUCHING: Ahli Parlimen Bandar Kuching, Dr. Kelvin Yii mengadakan lawatan ke Pos Laju untuk memantau perkhidmatan yang diberikan serta memberi maklum balas oleh orang awam untuk memperbaiki perkhidmatan.

Beliau berkata, sejak lawatannya sebelum ini, perkhidmatan Pos Laju telah diperbaiki yang mana barisan menunggu telah dapat dikurangkan.

“Ini juga kerana Pos Laju telah mengambil lebih ramai penghantar termasuk mereka yang bekerja sambilan untuk menghantar bungkusan.

“Pos Laju juga telah mendirikan khemah supaya orang awam tidak perlu berbaris panjang di bawah cuaca panas.

“Walaupun demikian, kita juga memberi maklum balas berkenaan dengan aduan orang awam untuk memperbaiki perkhidmatan yang diberi serta masa menunggu,” kata Dr. Yii.

Pada masa sekarang, Dr. Yii berkata, penghantaran bungkusan mengambil masa yang agak lama akibat banyak bungkusan dihantar ke Sarawak dan juga isu logistik yang dihadapi semasa  Perintah Kawalan Pergerakan (PKP).

Bertambahnya jumlah penerbangan sekarang, Pos Laju akan dapat memperbaiki lagi perkhidmatan penghantaran.

“Masa menunggu untuk bungkusan adalah kira-kira empat hingga lima hari sekarang berbanding dengan semasa PKP yang mengambil masa yang lebih panjang.

“Saya berharap pihak Pos Laju akan dapat menyingkatkan lagi masa penghantaran kepada sehari atau dua hari,” tambah beliau sambil berkata, beliau akan membuat pemantauan lagi.

See author's posts


Bantu pacu harga sawit

KUCHING: Pelaksanaan penambahbaikan program dan inisiatif biodiesel negara selain pembukaan pasaran-pasaran baharu telah membantu melonjakkan harga minyak sawit pada masa ini, kata Timbalan Menteri Perusahaan Perladangan dan Komoditi, Willie Mongin.

Beliau berkata sebagai contoh, harga minyak sawit mentah (MSM) kini mencecah RM2,880 satu tan manakala tandan buah segar (TBS) sawit dalam lingkungan RM540 satu tan selepas susut sehingga RM260 satu tan sebelum ini.

“Kita yakin dapat sekurang-kurangnya mengekalkan paras harga sekarang. Malah, kesungguhan kerajaan menjalin hubungan diplomasi yang baik dengan negara-negara pembeli turut membantu peningkatan harga ini,” katanya.

Beliau berkata demikian kepada pemberita selepas menghadiri Program Jom Pensijilan Minyak Sawit Mampan Malaysia (MSPO) di sini, semalam.

Mengulas aspek pensijilan itu, Willie berkata selain bertujuan mengiktiraf kualiti sawit yang dihasilkan, usaha berkenaan juga dapat menjamin penggiat terbabit meraih harga jualan yang lebih baik.

“Terdapat sejumlah 452 kilang buah sawit di negara yang mana sebanyak 408 atau 90.27 peratus telah mendapat MSPO.

“Di Sarawak pula, sebanyak 77 kilang atau 95 peratus daripada keseluruhan 81 kilang tersebut telah mempunyai MSPO,” katanya.

Beliau yang juga Ahli Parlimen Puncak Borneo berkata, setakat 28 Ogos lepas, seluas 5.04 juta hektar atau 85.45 peratus daripada 5.9 juta hektar tanaman sawit telah mendapat pensijilan MSPO manakala di Sarawak ia meliputi 202,016 hektar.

Dalam pada itu, Willie berkata kerajaan tidak akan bersikap kejam atau enggan bertolak ansur dengan pekebun kecil di Sarawak yang belum mempunyai pensijilan itu walaupun tarikh akhir untuk berbuat demikian telah tamat pada 31 Disember lepas.

“Ada pekebun ini memiliki tanah yang tiada geran pemilikan sedangkan ini salah satu syarat (memperoleh pensijilan) dan perkara ini memakan masa untuk diselesaikan. Kita boleh berbincang dengan pekebun-pekebun kecil ini yang mungkin menghadapi kekangan tertentu,” katanya.

Malah, katanya, pekebun-pekebun yang belum memiliki persijilan ini masih dibenarkan untuk menjual hasil sawit masing-masing mengikut gred kualiti yang ditetapkan oleh pengilang.

“Namun begitu kita tidak menggalakkan pekebun kecil untuk terus tidak memiliki MSPO kerana mahu mereka mematuhi prosedur dan polisi ditetapkan di peringkat antarabangsa,” katanya.- Bernama

See author's posts